“LEPAS KAFAN MUKA SAYA JANGAN TUTUP, TUNJUK KEPADA ANAK SAYA DAN BERITAHU KEPADANYA, IBU IMRAN SUDAH MATI”- IBU

Peristiwa sedih ini berlaku di Kangar, Perlis beberapa bulan yang lepas  meruntun jiwa sesiapa membaca wasiat ditulis wanita warga emas, Bibi Meherniga Abdul Hamid, 71, yang telah meninggal dunia.
Lebih memilukan, sudah dua hari arwah meninggal dunia, tetapi anaknya, orang kurang upaya (OKU) bisu, Imran Jhinkur, 53, tidak mengetahuinya dan hanya memaklumkan kepada penduduk kampung, ibunya terlantar sakit. Penduduk yang dimaklumkan perkara itu ke rumah arwah sebelum mendapati wanita terbabit sudah meninggal dunia.
Sebelum meninggal dunia, Bibi Meherniga yang menetap di Rancangan Perumahan Awam(RPA) Kangar 1, di sini, sempat menulis surat wasiat memohon pertolongan sesiapa saja yang membaca suratnya itu untuk menguruskan jenazahnya seandainya dia meninggal dunia. Ini kerana, anaknya itu tidak mampu berbuat demikian. Arwah juga meminta supaya wajahnya ditunjukkan kepada anaknya selepas dikafankan supaya anaknya tahu dia sudah tiada.

Pengerusi Jawatankuasa Kemajuan dan Keselamatan Kampung (JKKK)Indera Kayangan Muhamad Zulkefli Mokhtar, 52, berkata, surat terbabit ditemui di dalam beg tangan kepunyaan arwah ketika pihak petugas hospital ingin mencari dokumen pengenalan diri arwah
“Memang wasiat itu adalah tulisan tangan arwah mak cik Bibi Meherniga. Awal tahun ini, arwah ada memanggil saya dan berbincang mengenai masa depan anaknya serta bagaimana hendak menguruskan jenazahnya seandainya dia tiada kelak. Dia bimbang anaknya mungkin tidak tahu untuk menguruskan jenazahnya dan berharap jiran tetangga dapat membantu,” katanya.
Menurutnya, mereka juga pada mulanya tidak mengetahui kewujudan surat itu namun percaya arwah sering membawanya di dalam beg tangan. Arwah selamat dikebumikan di Tanah Perkuburan Tok Paduka dengan bantuan penduduk kampung
Sementara itu, Ketua Polis Daerah Kangar Superintendan Abdul Rahman Mohd Noordin ketika dihubungi mengesahkan kejadian itu dan hasil bedah siasat mangsa meninggal dunia akibat sakit jantung. Menurutnya, siasatan awal mendapati Bibi Meherniga meninggal dunia pada Selasa lalu sebelum mayatnya ditemui penduduk kampung di dalam rumah dan kes diklasifikasikan sebagai kematian mengejut (SDR).

Imran Jhinkur
Dalam pada itu, difahamkan, Imran yang bekerja sebagai pembantu di Pusat Pemulihan Dalam Komuniti di Jalan Pegawai, di sini, kini tinggal bersendirian.


RISIKO TIMANG BAYI MEMBAHAYAKAN NYAWA

Timang bayi ini sering berlaku dalam kehidupan seharian kita terutama jika anda mempunyai anak kecil yang masih bayi. Cara si ibu bermain dengan si manjanya dengan menimang bayi itu tinggi-tinggi. Si manja pulak ketawa kerana sukakan apa yang dilakukan oleh ibunya. Tidak dinafikan bayi memang suka ditimang tetapi tahukah anda timang bayi boleh membahayakan nyawa mereka? Hati-hati ya.

Menimang atau menggoyangkan-goyangkan bayi untuk bergurau atau menidurkannya boleh membahayakan nyawa mereka. Sebab-sebabnya adalah seperti berikut:

Mencederakan otak bayi

Perbuatan menimang bayi boleh menyebabkan sindrom goncangan bayi atau Shaken Baby Syndrome (SBS). Akibatnya ia akan memberi kecederaan kepada otak bayi disebabkan goncangan atau pergerakan kepala yang kuat.

Kecacatan Otak

Ia boleh berlaku dalam tempoh sesingkat lima saat pergerakan yang kuat. Kecederaan yang serius boleh menyebabkan kecacatan otak yang lama, serius dan kekal pada bayi. Ia berlaku apabila kepala bayi digoncang atau dihentak dengan objek walaupun objek lembut seperti bantal.

Risiko Kematian

Pergerakan seperti menimang bayi, menaiki buaian serta memegang bayi ketika sedang marah atau bergaduh boleh menyebab berlakunya SBS. Penderaan bayi (child abuse) juga boleh menjadi salah satu punca. Bahkan paling berbahaya ia juga boleh menyebabkan kematian bayi.

Pelbagai Masalah Kecacatan

Kesan daripada cara mendukung bayi yang disusuli mengayun atau menggoncang turut menyebabkan masalah lain termasuk masalah mata, kelumpuhan dan epilepsi.

Saiz Kepala

Hal ini berlaku kerana kepala bayi mempunyai nisbah yang lebih besar berbanding badan mereka, leher yang lemah dan struktur otak yang masih belum matang serta lebih kandungan air berbanding orang dewasa menyebabkan tekanan akibat goncangan yang kuat dan terlalu lama.
Risiko SBS lebih kerap menimpa anak-anak berusia bawah setahun kerana mereka lebih kerap menangis.
Amalan menimang atau menggoncang sering dilakukan oleh penjaga terutama bila bayi tidak mahu berhenti menangis. Ada yang menimang bayi kerana untuk menenangkan bayi dan ada juga melakukannya ketika marah atau penat menjaga bayi.

Sumber: Majalah Pama


CARA MUDAH AMBIL HATI IBU MERTUA

Bukan senang untuk seorang wanita untuk serasi dengan mertuanya. Ramai juga menantu tidak serasi dengan mertuanya di atas sebab-sebab tertentu. Jika suami anda jenis anak mak, mungkin susah juga anda nak serasi dengan ibunya. Akan tetapi, ramai juga yang boleh serasi dengan mertuanya seperti ibu sendiri. Banyak cara yang boleh anda lakukan untuk mengambil hati ibu mertua anda.
Disini ada beberapa tips mudah untuk mengambil hati ibu mertua:

Elak Tanggapan Buruk

Wanita selalu bersangka buruk dengan ibu mertua kerana perasaan takut tidak dapat menjadi isteri yang baik kepada anaknya. Sebab pemikiran inilah yang membawa kepada aura negatif. Cuba anda bersangka baik dengan ibu mertua anda, pasti semua akan baik-baik sahaja.

Belajar Kenal Ibu Mertua

Di awal perkahwinan, belajarlah untuk lebih mengenali sikap ibu mertua. Tanya kepada pasangan, apa yang disukai dan dibenci oleh ibunya. Ketahui bagaimana mertua anda sebenarnya dan kemudian barulah anda mengikut rentaknya. Namun anda juga harus lebih sopan dan tertib kala bersama dengannya.

Samakan dengan Ibu Sendiri

Jalan paling mudah, letak status hormat di depan. Mesti semua perkara jadi senang. Kalau saat berdepan dengan bebelan ibu kandung sendiri, anda mampu. Pasti kes melibatkan teguran daripada mentua dapat ditelan dengan baik. Layanlah dia dengan sempurna dan hormatilah dia dengan sebaiknya. Allah sudah menjanjikan pahala dan rahmat jika kita ikhlas dalam memberikan yang terbaik untuk orang tua.

Bertolak Ansur

Hubungan kekeluargaan perlu dilengkapkan dengan sifat tolak ansur yang bukan sedikit. Biarpun dihimpit waktu dan kerja yang padat, cubalah memberikan ruang untuk bersama mereka. Bertolak ansur dalam apa jua permasalahan pasti buat hubungan lebih harmonis.

Ambil Hati Ibu

Berusahalah untuk mengambil hati mentua walau payah. Lebih senang, pulang untuk menjenguk ibu di kampung.  Semakin kerap anda meluangkan masa semakin baik hubungan yang cuba dijalinkan. Mendekatkan ibu mertua dengan cucu-cucunya sudah pasti buat ibu lebih gembira.

Hadiah Sampingan

Tidak hanya ambil hati, anda juga harus bijak mencuri hati kecilnya. Biarkan hatinya tersentuh dengan pemberian ikhlas anda. Hadiah berupa barangan kesayangan dan kegemaran ibu mertua pasti buat hatinya gembira dan lembut. Namun ingat, hati perlu ikhlas. Jangan pula sudah memberi, anda mengungkit!

Pekakkan Telinga

Hati orang tua banyak ragamnya. Ada sahaja perkara yang tidak kena pada matanya. Sebagai menantu, pekakkan sahaja telinga dan usahlah disimpan dalam hati akan apa jua patah perkataan yang keluar daripadanya. Anggap sahaja segala hal positif dan anda sendiri perlu tenang saat terima arahan atau mungkin secebis nasihat. Tak perlu berdalih, sekali pun rasa salah lebih baik belajar menerima.

Kurangkan Lawatan

Jika anda dapat kesan emosi mentua kurang baik atau keadaan anda dan ibu mertua kurang baik, ada baiknya kurangkan sesi lawatan ke rumahnya. Cukup hanya sebulan atau dua bulan sekali. Itu pastinya lebih selamat dan pasti lebih menjaga hubungan.

Jadikan Kawan

Ibu mertua yang cerewet tidak kena pada gayanya memang buat sakit hati. Ubah angin dan rentak hubungan anda dengan menjadikan ibu mertua seperti kawan. Berkongsilah apa sahaja dengannya asalkan tidak melampaui batas. Cubalah berinteraksi secara baik. Ajak ibu mentua keluar membeli belah atau makan bersama tanpa suami. It’s girl time! Hebat, bukan?

Bercuti Bersama

Sesekali ajaklah ibu mertua untuk turut bercuti bersama anda sekeluarga. Tidak salah rasanya menggembirakan hatinya. Ada kalanya dia juga perlukan rehat sambil melihat dunia luar. Hatinya yang keras pasti mampu dilembutkan jika anda selalu bersamanya.

Sumber: Mingguan Wanita


TIPS MASAK EKSPRES DALAM MASA 20 MINIT

Setiap wanita sama ada bekerjaya atau suri rumah tentu akan menghadapi masalah kesuntukan masa atau tidak tahu hendak masak apa. Keadaan ini akan menyebabkan kita berasa malas dan leceh untuk memasak. Kita akan rasa tidak bersemangat bila memikirkan hendak memasak. Tambahan pula, suami gemarkan untuk makan air tangan kita, tidak mahu makan luar. Jadi sememangnya anda perlu memasak di rumah.
Bagi golongan yang bekerjaya, waktu balik kerja sudah pon lewat petang, jadi kalau boleh golongan ini hendak memasak dengan cara yang paling cepat. Ye lah, nak rehat lagi dan uruskan rumah lagi. Sama juga seperti golongan suri rumah, kalau boleh hendak memasak dengan cepat disebabkan ada anak kecil dan sebagainya.
Sebenarnya, anda boleh memasak secara ekspres jika anda bijak untuk menguruskan bahan dapur. Disini ada tips yang sangat berguna dari Puan Rajenaz Nazira.
7 TIPS MEMASAK CEPAT, SIAP DALAM MASA 20 MINIT
Pengasingan Lauk

 Semua ayam, udang, sotong hendaklah dibasuh siap-siap kecuali ikan. Jangan la anda basuh ikan ya. Siangkan sahaja, jika basuh ikan akan menjadi cepat rosak walaupun dibekukan (frozen). Seperkara lagi, jangan bekaskan mengikut jenis sahaja. Anda kena bajagikan juga mengikut kuantitinya. Sebagai contohnya, kalau masak sekali kita hanya akan menggunakan 4-5 ekor ikan, jangan simpankan 10 ekor ikan sekali dalam satu bekas. Sebabnya, apabila kita defrost, sebaik-baiknya terus masak. Jangan asyik keluar masuk peti ais sejuk sebab ia tidak elok dan boleh mengundang toksik.

Bekaskan Bahan Memasak

Bekaskan bahan memasak anda di dalam bekas transparent kerana bekas ini mudah untuk kenal pasti kandungannya. Kalau rajin, labelkan untuk mempercepatkan lagi proses memilih bahan. Pengasingan semua bahan memasak ini adalah amat penting bagi mengekalkan kualiti serta memanjangkan tempoh ketahanan.

Kopek Bawang

Kopek bawang pada setiap hujung minggu. Bawang seperti bawang merah, bawang besar dan bawang putih lepas di kopek kulit, haruslah terus di masukkan dalam bekas bertutup dan masukkan ke dalam peti ais. Bila hendak masak, ambil ikut keperluan untuk ditumbuk atau dihiris. Tidak payah buang masa lagi nak kopek kerana ia sebenarnya boleh melambatkan proses memasak.

Tumis Cili

Menumis cili blend prosesnya memang leceh. Mana tidaknya, kalau menumis habislah dinding dapur merecik, nak kena lap sana sini dan ia ambil masa yang agak lama juga. Kalau betul betul masak barulah boleh hasilkan masakan yang sedap. Siapkan cili kisar yang dah siap tumis mengikut kuantiti seminggu terus (atau sesuai dengan kekerapan memasak kita). Bila dah tumis dan dah terbit minyak, bekaskan untuk disimpan dalam peti ais. Kalau peti ais bawah, paling lama boleh simpan seminggu saja. Kalau banyak, simpanlah sebahagian dalam “freezer”, boleh tahan sampai 3 bulan. Bila nak masak, ambil cili yang dah bertumis. Mudah dan cepat.

Basuh dan Rendam Sayur dengan Garam

Sayur ini masalahnya cepat layu dan rosak. Lepas beli sayur, basuh dan rendam dengan air garam untuk lebih kurang 5 minit. Kemudian, toskan dan masukkan ke dalam bekas. Proses ini melanjutkan tempoh kesegaran sayur. Bila nak masak terus ambil dari bekas. Cara ini boleh menjimatkan masa sebab tak payah beli sayur setiap hari.

Buat Senarai Menu Masakan

Ini yang paling penting, senaraikan menu makanan dalam seminggu. Tulislah senarai untuk ditampal di peti ais, smartphone, atau mana-mana kertas. Percaya atau tidak, kita sebenarnya buang masa untuk memikirkan apa yang kita nak masak.

Ikut Urutan yang Betul

Bila nak mula memasak, semak senarai menu dan buat pilihan. Kalau yang bekerja, balik sahaja bukak pintu rumah – jangan tanggal tudung, jangan tukar baju, terus pergi defrost lauk dan masak nasi. Ingat, 2 perkara ini yang ambil masa. Lepas buat 2 perkara ini, bolehlah pergi buat apa yang patut dan bersedia untuk masak lauk.

Cepat Siap, Sinki pon ‘Clear’
Dengan tips memasak cepat ini, confirmed cepat siap. Paling lama, 30 minit. Dan sinki pun siap bersih sekali. Semoga tips ini dapat membuat kita cepat, happy dan ikhlas untuk memasak untuk keluarga. Bila ikhlas, pahala pun untuk kita.

Selamat Mencuba.
Sumber: Facebook Puan Rajenaz Nazira
Sumber Gambar Utama: http://sajiandapurbonda.blogspot.my


BIARLAH SI KECIL BELAJAR BERJALAN SENDIRI

Tempoh kanak-kanak mampu berjalan sering menjadi perkara yang penting kepada ibu bapa memandangkan pada persepsi mereka, lagi cepat kanak-kanak boleh berjalan bermakna kanak-kanak itu cerdik. Maka tidak hairanlah, ada segelintir ibu bapa yang sanggup berbuat apa sahaja agar anak-anak mereka cepat berjalan. Antaranya, menanam kaki anak di pasir pantai dan tidak kurang juga membawa anak berjalan di atas rumput pada waktu pagi sambil memukul perlahan bahagian kaki anak-anak dengan pohon hutan kerana percaya embun yang segar pada tumbuhan dapat merangsang otot mereka.

SEMAK TAHAP PERKEMBANGAN ANAK

Begitulah pentingnya perkembangan dan kemampuan kanak-kanak berjalan kepada ibu bapa. Pada asasnya, perkembangan fizikal kanak-kanak yang sihat dapat dilihat apabila mereka melalui proses pergerakan motor kasar seperti meniarap, mengesot, bertatih, berjalan, berlari dan melompat serta perkembangan motor halus seperti menggenggam jarinya, memegang objek, melukis dan menulis.
Pastinya, melihat anak-anak dapat berjalan merupakan impian yang dinanti-nantikan ibu bapa, malah merupakan satu langkah yang besar atau permulaan untuk mereka pula berdikari dan meninggalkan gelaran sebagai bayi. Justeru, kebolehan berjalan sering dianggap satu perkara yang penting kepada ibu bapa, malah ada ibu bapa yang menjadikan kemampuan berjalan sebagai alat pengukur kepintaran kanak-kanak berkenaan.
Kemampuan kanak-kanak berjalan dengan cepat dan pada waktu sepatutnya adalah salah satu indikasi yang menunjukkan yang perkembangan fungsi otot-otot kanak-kanak tersebut adalah pada tahap normal. Oleh itu, kelewatan kanak-kanak berjalan perlu diambil serius oleh ibu bapa agar perkembangan mereka tidak lewat dan membantutkan keseluruhan perkembangan otot-otot lain yang dibimbangkan membawa kepada masalah yang lebih buruk.

UMUR MULA BERJALAN

Secara amnya kanak-kanak mula berjalan di antara umur sembilan hingga 18 bulan. Proses perkembangan motor kasar kanak-kanak adalah menurut urutan yang tertentu.
Pada usia enam mereka mampu untuk meniarap, kemudian duduk, merangkak dan seterusnya cuba berpaut untuk berdiri apabila mencecah usia sembilan bulan.
Pada usia sepuluh bulan dan ke atas, bayi akan mula bertatih dengan berpaut kepada orang dewasa atau perabot di sekelilingnya. Pada usia itu, ibu bapa perlu memberi rangsangan kepada anak-anak mereka untuk berjalan dengan kaedah memimpin kanak-kanak berkenaan, bermula dengan memimpin kedua-dua belah tangan dan kemudian memimpin sebelah tangan.
Cuba galakkan mereka berdiri sendiri dan melangkah setapak demi setapak ke hadapan dengan meletakkan barang-barang mainan di hadapan mereka sebagai tarikan. Tidak mengapa jika mereka terjatuh sekali–sekala kerana itu adalah proses untuk menguatkan otot-otot dan juga mengimbangkan diri.
Kanak-kanak akan berjalan dengan sendirinya apabila mereka mempunyai keyakinan dan keseimbangan, jadi ibu bapa perlu peka dengan kebolehan anak-anak melalui pemerhatian ketika mereka mula berjalan.

BAHAYA PENGGUNA WALKER

Lazimnya, bagi membantu kanak-kanak memudahkan mereka berjalan, ibu bapa lebih gemar memperkenalkan kanak-kanak dengan penggunaan walker. Hakikatnya, walaupun walker dapat membantu mereka berjalan dengan cepat tetapi tidak tidak dapat membantu otot-otot kanak-kanak menjadi kuat. Malah, di Amerika Syarikat penggunaan walker diharamkan kerana membahayakan kanak-kanak. Risiko kemalangan adalah tinggi terutamanya mendapat kecederaan bahagian otak jika kanak-kanak terjatuh ketika menggunakannya.

Pakar tidak menggalakkan ibu bapa meletakkan anak-anak di dalam walker sebagai satu kaedah mempercepatkan anak-anak berjalan kerana tidak membantu menguatkan tulang dan otot kanak-kanak.

Apabila kanak-kanak itu terlalu bergantung kepada walker, otot-otot di bahagian pinggul tidak digunakan kerana telah disokong oleh alat tersebut. Ini akan menyebabkan mereka mengalami masalah koordinasi apabila mereka berjalan tanpa walker tersebut.

SIKAP IBU BAPA PUNCA ANAK LAMBAT BERJALAN

Sikap ibu bapa yang gemar mendukung atau tidak memberi ruang anak berdikari juga menjadi antara sebab kanak-kanak lewat berjalan. Kelewatan kanak-kanak berjalan tidak boleh diambil mudah. Jika ibu bapa mendapati anak-anak mereka masih tidak dapat berjalan atau tidak berjalan dengan betul selepas 18 bulan, mereka perlu merujuk anak kepada doktor agar boleh diperiksa apa masalah kanak-kanak berkenaan. Ini kerana, punca kelewatan berjalan berkaitan dengan masalah otot, tulang dan saraf dan otak. Ini juga merupakan tanda kepada masalah seperti sindrom Down, serebral palsy, distrofi otot, congenital hip dysplasia serta penyakit-penyakit lain.
Kelewatan berjalan juga boleh merupakan sebahagian dari kelewatan perkembangan global (GDD) di mana kanak-kanak itu mengalami kelewatan perkembangan dalam dua atau lebih bidang perkembangan seperti kelewatan perkembangan motor halus, pendengaran, pertuturan dan kemahiran sosial. Ini disebabkan oleh masalah perkembangan otak, masalah kecelaruan genetik dan masalah inborn error of metabolism.

Sumber: Dr. Juriza Ismail & Utusan


SUAMI SEBELUM RASA NAK BERGADUH DENGAN ISTERI BACA 4 TIP INI TERLEBIH DAHULU

90 peratus penceraian yang berlaku di luar sana sebenarnya tidak perlu berlaku namun tetap berlaku kerana pasangan tiada ilmu, tidak sabar dan kurang bijak mengurus konflik. Memanglah jodoh itu ditangan tuhan namun usaha menyelamatkan perkahwinan itu perlu dilakukan secara bersungguh-sungguh terlebih dahulu.

Bagi para suami, hayatilah beberapa tip di bawah agar menjadi seorang suami yang mampu bersabar dalam perkahwinan. Ingatlah anda lelaki yang dipilihnya menjadi suami sedangkan isteri dulunya mungkin ada pilihan yang lain. Suka atau tidak itulah hakikatnya. Anda menjadi suami kerana isteri menerima anda untuk menjadi suaminya. Dia mungkin ada beberapa pilihan lain namun anda lah yang dirasakan paling serasi, secocok dan sekufu dengannya. Anda yang diharapkan dapat menjadi payung baginya dan mendidik dia menjadi isteri yang baik lagi solehah. Cuba imbas kembali betapa bahagianya hati anda ketika dia bersetuju menjadi isteri. Indah dan bermakna sungguh saat itu.

Kenang Pengorbanannya Sewaktu Dia Sanggup Bersusah-Susah Dahulu Sebelum Senang

Mengharungi kehidupan di saat-saat awal perkahwinan bukannya mudah. Rumah sewa dan gaji pun kecil. Yang berniaga, juga bermula secara kecil-kecilan. Kita suami isteri sanggup berkorban masa, tenaga, perasaan dan segalanya demi membina sebuah kejayaan. Makan kita makanlah isteri. Ramai isteri yang sanggup sama-sama bersusah payah demi memastikan keadaan keluarga menjadi lebih berjaya satu hari nanti.
Doanya untuk kita tidak pernah putus. Sakit demam kita dijaganya. Keluhan hati kita didengarnya. Kesusahan kita dirasakannya. Jadi, kenapa mesti kita lupakan semua itu. Apa sekali pun jalan yang kita pilih pastikan isteri yang sama-sama susah itu tidak diabaikan, apa lagi dibuang. Tutup mulut dan padam perkataan cerai daripada dalam minda.

Dialah ibu yang separuh nyawa bertarung mengandung dan melahirkan anak-anak kita

Bukan senang mahu mengandungkan anak selama sembilan bulan dan melahirkannya. Jika kita berpeluang melihat bagaimana sukar dan sakitnya isteri melahirkan anak maka pastilah timbul rasa insaf dan kasihan terhadapnya. Sakitnya hanya tuhan sahaja yang tahu. Apakah kita sebagai suami dengan mudah mahu lupakan semua itu. Oleh itu, walau apa sekali pun ujian, didiklah hati isteri dan pujuklah hatinya sebab marah bagaimana sekali pun isteri, jauh di sudut hatinya dia sayangkan kita. Mulutnya bising, kata-katanya kesat tetapi percayalah semua itu hanya luarannya sahaja.

Imbas kembali saat-saat indah ketika zaman berkenalan atau bercinta dahulu

Sepatutnya semakin lama usia perkahwinan semakin kenal kita akan pasangan masing-masing. Anda kenal baiknya, anda juga kenal buruknya. Sebab itulah perkahwinan itu untuk saling melengkapi, apa yang kurang pada isteri lebihnya mungkin pada suami dan begitu juga sebaliknya. Oleh itu setiap kali berlakunya krisis, kenanglah semula saat-saat indah bersama dan segala kebaikannya yang membuatkan hati tertarik padanya. Dengan cara itu tidaklah kita tidak membuat tindakan melulu dan terburu-buru.

Tatap wajahnya ketika dia sedang tidur dan ucaplah syukur serta kasihanilah dia serta doakan dia

Kenapa perlu tatap wajah isteri ketika dia tidur? Kerana wajah isteri ketika itu tanpa emosi. Cuba dengarkan suara hati ketika menatap wajah itu. Pasti akan hadir rasa sayang, kasih dan simpati. Pasti tidak dapat dibayangkan pilu dan sedihnya hati ini jika bangun esok paginya wajah itu sudah tiada lagi. Bersyukurlah ketika ramai orang yang tidak punya isteri, Allah anugerahkan anda seseorang sebagai teman hidup. Itulah wajah yang menyimpan segala memori pahit manis bersama. Hargai usahanya memasak, mengemas, menjaga anak dan melayani kehendak batin anda. Bukan senang menjalani hidup sebagai seorang isteri. Tugas seorang isteri ialah dua puluh empat jam sehari dan tujuh hari seminggu.

Sumber: Internet


Hindari Kecacatan Bayi Ketika Dalam Kandungan

Ketika mengandung, pasti ibu-ibu sentiasa runsing, risau memikirkan bayi dalam kandungan. Khuatir akan apa-apa yang mungkin akan berlaku – kecacatan atau sebarang keabnormalan. Bagaimana jika terjadi apa-apa kepada bayi ketika masih dalam kandungna? Apa yang harus dilakukan untuk mengelakkan semua ini terjadi?

Kecacatan bayi dilabelkan sebagai keabnormalan yang mungkin dikesan semasa di dalam kandungan lagi, mahupun semasa kelahiran. Kebanyakan kecacatan yang melibatkan mana-mana organ janin berlaku semasa tumbesaran berada di peringkat tiga bulan. Ada yang membawa kepada kematian semasa masih dalam kandungan. Ada yang dilahirkan memerlukan kaedah perawatan perubatan termasuk pembedahan untuk membaik pulih keabnormalan tersebut. Dengan perawatan khusus, ada bayi yang membesar normal manakala selebihnya perlu menjalani ujian lanjutan seperti keabnormalan jantung dan kecacatan pendengaran. Di hospital, doktor akan memeriksa setiap pendengaran bayi yang dilahirkan, supaya kecacatan bayi dapat dikesan sebelum terlambat, jika ada.
JENIS-JENIS KEABNORMALAN ATAU KECACATAN

Kecacatan Fizikal Atau Struktur
Melibatkan kehilangan sebahagian daripada bahagian badan ataupun kelainan struktur luaran contohnya kecacatan jantung ataupun kecacatan kaki seperti Clubfoot. Lain-lain yang lazim termasuklah kecacatan tiub neural, spina bifida dan anensefali.
Genetik Atau Kecacatan Kekeluargaan
Berpunca daripada kesilapan gen yang diwarisi, mungkin juga disebabkan oleh kesilapan, kehilangan dan pertambahan bilangan kromosom atau gabungan pelbagai faktor.
Pendedahan Terhadap Infeksi Dan Agen-Agen Bahan Kimia Berbahaya
Ubat-ubatan yang diambil mungkin akan mempengaruhi tumbesaran dan seterusnya menyebabkan kecacatan. Minuman beralkohol boleh memudaratkan. Pendedahan terhadap raksa, plumbum dan radiasi turut memberikan kesan negatif terhadap janin. Keganjilan kromosom berlaku semasa peringkat persenyawaan di antara telur dan sperma. Makin berusia seseorang itu, makin tinggi kebarangkalian untuk mendapat keganjilan kromosom. Sindrom Down merupakan salah satu contoh. Penglibatan kepelbagaian faktor terhasil dari interaksi di antara gen ibu bapa serta persekitaran yang membabitkan tumbesaran janin. Penyebabnya samar. Contoh keabnormalan adalah kecacatan dinding abdomen bayi, pembentukan lelangit dan bibir yang cacat serta Clubfoot.
LANGKAH-LANGKAH PENCEGAHAN
Ramai ibu hanya bersedia untuk melahirkan bayi mereka namun tidak ramai yang menyediakan diri mereka sebelum mengandung. Peringkat persediaan sebelum mengandung inilah yang kritikal untuk tumbesaran seterusnya mungkin dapat menghindarkan keabnormalan. Kesihatan diri perlu diutamakan. Jumpalah doktor untuk pertanyaan yang melibatkan apa-apa yang berkaitan seperti pendedahan terhadap bahan kimia serta persekitaran tempat kerja. Ubat-ubatan yang lazim digunakan mungkin berbahaya untuk janin yang dikandung. Penyakit-penyakit seperti kencing manis, darah tinggi, tiroid, sawan dan sebagainya perlu mendapat perhatian doktor sebelum keputusan mengandung dipersetujui suami isteri. Penyakit-penyakit ini seandainya tidak dioptimumkan perawatannya boleh disabitkan dengan kecacatan bayi.
ASID FOLIK
Mengambil suplemen atau makanan yang mengandungi asid folik sebelum mengandung dan seterusnya semasa peringkat awal usia kehamilan, boleh membantu mencegah keabnormalan tiub neural. Zat ini diperlukan untuk tumbesaran tiub neural secara normal, lazimnya keperluan ini intim sebelum sempat si ibu tahu yang beliau mengandung. Lebih awal ibu-ibu datang ke klinik pemeriksaan mengandung, lagi berkesan penjagaan kesihatannya. Harus diingat bahawa risiko janin yang dikandung meningkat sekiranya ibu-ibu pernah melahirkan anak yang cacat. Jadi asid folik perlu diambil dengan dos yang lebih tinggi. Pengambilan lain-lain jenis vitamin perlu diberikan perhatian kerana pelbagai jenis vitamin dengan berlebihan dos boleh memudaratkan bukan sahaja diri sendiri tetapi juga kandungan. Vitamin A berlebihan misalnya, boleh memudaratkan. Semasa mengandung ia tidak boleh diambil melebihi 5,000 unit antarabangsa.
ALKOHOL DAN UBAT-UBATAN LAIN
Tiada jumlah selamat banyak mana alkohol boleh diminum semasa mengandung. Sebaik-baiknya ia dihindarkan sama sekali kerana ia boleh menyebabkan kecacatan mental, kecacatan jantung, anggota badan dan sendi. Banyak ubat-ubatan memberikan kesan pada janin dan tidak banyak kajian dibuat terhadap ubat-ubatan di pasaran terhadap janin yang dikandung. Ibu-ibu mestilah memberitahu doktor, doktor gigi dan ahli farmasi jika anda rasa anda mengandung, sekalipun ubat-ubatan tersebut menjadi satu kebiasaan bagi mereka yang tidak mengandung.
INFEKSI

Infeksi viral yang lazim dihidapi oleh bayi yang baru dilahirkan adalah sitomegalovirus. Kebanyakan kes tidak memudaratkan tetapi bagi kes-kes serius, kecacatannya berbentuk terencat akal, pekak dan hilang penglihatan. Risiko pada bayi meningkat sekiranya si ibu mendapat penyakit viral kali pertama ketika mengandung. Ujian makmal boleh menentukan sama ada si ibu pernah terdedah pada infeksi. Kaedah terbaik menghindari infeksi ini ialah dengan mencuci tangan, terutamanya jika ada menyentuh individu yang telah dijangkiti oleh virus ini. Penyakit tularan seksual juga boleh mengancam janin. Infeksi herpes dan sifilis boleh mendatangkan kebutaan dan kematian. Klinik ibu mengandung akan menjalankan ujian saringan sifilis, hepatitis dan HIV untuk semua ibu mengandung. Sekiranya status anda tidak diketahui, eloklah berbincang dengan klinik di tempat pemeriksaan mengandung masing-masing.
– RAKSA & RADIASI (BAHAN KIMIA)
Banyak ikan di laut yang terdedah pada paras raksa yang tinggi seperti ikan yu dan perlu dielakkan. Pakar pemakanan di hospital boleh memberitahu dengan lanjut jenis-jenis ikan di Malaysia yang harus dikecilkan pengambilannya. Biasanya had pengambilan dibenarkan sebanyak 12 aun seminggu.
Selain itu, radiasi yang tinggi dalam perawatan kanser adalah berbahaya untuk janin. Dalam ujian harian biasa, dos yang digunakan tidak tinggi. Walau bagaimanapun, ibu-ibu dinasihatkan memberitahu kakitangan bertugas sekiranya anda disyaki mengandung.
Risiko-Risiko Lain Yang Mungkin Berperanan:

Berumur 35 tahun atau lebih semasa mengandungMempunyai sejarah lampau kecacatan bayi ataupun sejarah keluarga terdekatIbu-ibu itu sendiri mempunyai kecacatan atau keabnormalan dan khuatir akan faktor genetik kekeluargaan terhadap bayi nantiMenggunakan ubat-ubatan tertentu semasa peringkat awal mengandungMempunyai penyakit kencing manis sebelum mengandung.
CARA MENENTUKAN TAHAP KESIHATAN KANDUNGAN ANDA
Ujian saringan dilakukan untuk mencari petanda yang janin mungkin menghidapi penyakit keturunan. Tidak ada satu ujian tunggal yang dapat mencari kesemua keabnormalan serta kecacatan janin di dalam kandungan. Ujian yang dijalankan tidak mempunyai ketepatan jitu 100 peratus. Keabnormalan mungkin berlaku walaupun ujian saringannya normal, begitu jugalah sebaliknya. Kaunselor genetik dapat menerangkan maksud setiap ujian serta ketepatan hasil ujiannya.
Ujian Saringan Pembawa
Menentukan sama ada pasangan membawa gen yang rosak yang boleh mengakibatkan penyakit-penyakit tertentu. Contoh darah ataupun air liur akan diambil, boleh dijalankan sebelum, semasa mahupun selepas mengandung. Contoh penyakit berkaitan adalah seperti hemofilia, Huntington’s, distropi muskular duchenne dan lain-lain. Terserah kepada ibu-ibu sama ada bersetuju untuk disaring atau tidak. Seandainya ujian mendapati anda adalah seorang pembawa genetik, selanjutnya suami pula akan diperiksa. Kalau kedua-duanya pembawa, kaunselor genetik akan berbincang lebih lanjut dengan pasangan tersebut untuk menerangkan risiko yang mungkin dihadapi janin.
Ujian Ultrasound

Ultrasound boleh dijalankan pada bila-bila masa semasa mengandung. Perlu diingatkan bahawa saringan ultrasound ini bergantung pada tempoh latihan seseorang doktor, jenis kepakaran dan juga kecanggihan teknologi mesin itu sendiri. Ultrasound boleh menampakkan struktur dan organ-organ janin, umur janin, seandainya bilangan janin melebihi daripada satu, tumbesaran janin, kedudukan plasenta dan denyut jantung janin. Jika ujian ultrasound menampakkan sesuatu yang luar dari kebiasaan, ujian ultrasound lanjutan secara spesifik akan dirujuk. Di hospital USM, ultrasound teknologi terkini 4D digunakan.
Ujian Darah Si Ibu
Ujian saringan darah ibu dijalankan untuk menentukan secara am sama ada janin puan berisiko terhadap penyakit seperti kecacatan tiub neural, kecacatan dinding abdomen, sindrom Down ataupun trisomi 18. Jika ibu-ibu sudah pun berisiko dengan seorang bayi berpenyakit tadi, ujian lebih khusus akan dijalankan.
Ujian Saringan Trimester Pertama
Ujian ini dilakukan semasa kandungan berusia di antara 10 hingga 14 minggu. Biasanya, kombinasi ujian ultrasound saringan nuchal translucency dan ujian darah dilakukan untuk mengandaikan sindrom Down, trisomi 18 dan kecacatan jantung.
Pemeriksaan terperinci ultrasound. Ekokardiogram janin juga dijalankan untuk melihat jantung janinPensampelan vilus korionik (CVS) – ujian ini mengambil contoh tisu pada plasenta iaitu pada vilus yang mempunyai urutan genetik yang sama dengan janin.Amniocentesis – sel-sel janin daripada cecair amniotik dikaji untuk menentukan keabnormalan genetik kekeluargaan dan juga kromosom. Ujian alfafetoprotein juga dapat menentukan sama ada janin mempunyai kecacatan tiub neural.Pensampelan darah janin – juga dikenali sebagai kordosintisis di mana darah ujian ini diambil dari vena tali pusat. Lazim dibuat apabila keputusan ultrasound, CVS atau amniosentesis tidak meyakinkan.
Sumber: Kementerian Kesihatan Malaysia & Internet


20 CARA ISTERI CURI HATI SUAMI KEMBALI

Dalam perkahwinan, keintiman antara pasangan adalah perkara asas dalam membentuk keharmonian rumah tangga. Keintiman akan hadir jika kita sama-sama saling mengambil berat dan bertolak ansur antara satu sama lain. Lantas, ia membina kekuatan dan keteguhan dalam sesebuah ikatan perkahwinan. Selain itu, kepercayaan memainkan peranan penting dalam sesebuah ikatan perkahwinan. Isteri haruslah mempercayai tentang kebolehan dan usaha pasangan dalam melakukan sesuatu perkara serta jangan menolak pandangan pasangan jika ada rasionalnya.

Biarpun anda dan pasangan masing-masing sibuk dengan tugasan, namun cubalah mencuri masa untuk bersemuka. Setidak-tidaknya berilah masa selama 20 minit untuk bersembang dengannya. Cara ini membolehkan anda memahami perasaan dan hati budi masing-masing.

Marah macam mana sekali pun anda kepada suami, cuba ingat kembali kebaikan yang suami telah lakukan untuk anda. Pepatah ada mengatakan tak kerana nyamuk seekor, kelambu yang dibakar.

Belai pasangan anda dengan ciuman manja sebagai tanda penghargaan diri anda kepada dirinya, malah senyuman juga memain peranan penting dalam meneruskan perjalanan awal untuk mencipta hubungan antara pasangan. Biarkan mata anda berkelip-kelip manja sebagai tanda anda terlalu merindui dirinya.

Rajinlah masuk ke dapur walaupun anda tidak pandai memasak. Tuang air jus secawan dan bawakan biskut kering kepada suami pun tak mengapa. Itu menandakan anda menjaga perut suami anda sentiasa.

Hangatkan hubungan cinta anda dengan si dia dengan memberi kejutan ciuman di lehernya semasa si dia membuat kerja-kerja di meja komputer ketika sedang berehat di rumah.

Sesekali ketika bersantai di rumah bersama si dia, apa salahnya, berikan urutan kepadanya, lagipun bukan untuk orang lain tetapi kepada insan yang kita disayangi. Berikan ciuman romantik atau tunjukkan mesej melalui isyarat badan terhadap si dia.

Beri peluang suami memilih juadah apa yang ingin dimakan ketika berada di restoran. Selalunya, suami akan menyuruh isteri yang membuat pilihan kan? Sebenarnya, suami akan rasa berbangga jika anda menyuruh dia yang memesan makanan untuk anda. Pasti suami akan pesan makanan terbaik untuk isteri kesayangan.

Pada ketika itu berbual bersama-sama. Biarpun masing-masing sibuk dengan tugasan, cubalah mencuri masa untuk bersemuka dengan berkongsi cerita bersama. Cara ini membolehkan anda memahami perasaan dan hati budi si dia.

Walaupun telah berkahwin dan memiliki anak, tidak salah untuk menyatakan ucapan cinta dan sesekali apa salahnya tinggalkan pesanan ringkas pada si dia, mungkin ia boleh mengimbau kembali zaman percintaan anda suatu ketika dulu.

Luahkan kata-kata cinta anda kepada si dia untuk menghangat keintiman hubungan anda.

Buktikan kasih sayang anda kepada si dia, tulislah surat dengan menyatakan anda berbangga dengan pencapaian dirinya. Ini kerana kebanyakan lelaki gemarkan pujian daripada seseorang lebih-lebih lagi daripada isterinya. Atau anda boleh menulis kepadanya menyatakan sesuatu tentang kelebihan dirinya. Letakkan ayat-ayat ‘cinta ‘ itu di dalam dompet tangan atau beg kerja untuk memberi kejutan pada dirinya.

Buktikan perasaan cinta anda pada si dia, berikan dia satu ciuman romantik diikuti dengan pelukan sebagai tanda penghargaan diri. Setiap pasangan sentiasa inginkan dirinya dibelai dan disayangi.

Usah malu dengan si dia, peluklah si dia dengan pelukan erat, luahkan kata-kata cinta kepadanya dan berikan ciuman romantik untuknya.

Kebanyakan lelaki gemarkan pujian daripada seseorang, lebih-lebih lagi daripada isterinya. Sambil itu si isteri bolehlah menepuk bahu si suami sebagai tanda memuji kehebatan dirinya.

Luahkan pada pasangan anda, bahawa anda bangga dengan kehebatan si dia, tunjukkan rasa hormat anda terhadap si dia agar ikatan percintaan menjadi lebih intim. Sebagai contoh, anda mungkin berkata, ”Anda seorang yang hebat” atau “Saya sungguh menghargai bagaimana susahnya kerja dalam memberi kesempurnaan kepada keluarga kita”.

Apabila membeli barang, belikan sesuatu kepada si dia sebagai tanda anda mencintai dirinya.

Dapatkan persetujuan bersama ketika membuat keputusan bersama si dia. Kadang-kadang si dia akan berasa marah dan tidak suka sikap si isteri cuba menukar sesuatu jadual mahupun kehendaknya. Ini boleh membangkitkan kemarahan si dia, dalam hal ini si isteri perlu bersabar dengan kemahuan si dia.

Isteri haruslah menunjukkan rasa hormat terhadap suami, jangan sesekali melakukan perkara-perkara negatif, ketika membeli-belah contohnya, cuba dapatkan pandangannya. Contohnya ketika membeli kad ucapan untuk kad hari jadi, cubalah minta pandangan si dia untuk membuat pilihan. Hal ini akan membuatkan si dia merasakan dia mempunyai hak terhadap diri anda.

Ketika masa lapang, gunakan bahan-bahan terbuang untuk melukis bentuk dua keping hati disambungkan bersama dengan nama-nama anda pada hati itu dan menulis “aku cinta padamu” terhadap si dia.

Cuba hasilkan sajak-sajak cinta kepada si dia untuk menyatakan isi hati anda.

Sumber: Internet


5 TIPS MENANGANI MASALAH STRES TERUTAMA WANITA BEKERJAYA

Memang tidak dinafikan wanita dan para ibu menggalas tugas yang sangat berat pada era moden ini. Wanita bekerjaya bukan sahaja sibuk di pejabat, malah ditambah pula dengan tugasan di rumah setelah pulang dari kerja. Rasanya masa 24 jam bagi seorang wanita bekerjaya sememangnya sentiasa penuh dan tidak mencukupi.
Kerja di pejabat sudah banyak menimbun, apabila pulang ke rumah pula nak uruskan anak-anak lagi, nak memasak, nak mengemas rumah, nak melayan suami, semestinya semua ini akan dialami oleh setiap wanita bekerjaya.

Apabila seseorang terlampau dibebani oleh kerja yang banyak, mula lah menimbulkan perasaan stress dan tekanan. Kadang-kadang wanita yang stress di pejabat secara tidak langsung terbawa-bawa sampai ke rumah sehingga menjejaskan hubungan sekeluarga. Keadaan ini boleh menyebabkan hubungan sesama keluarga menjadi renggang dan tidak mustahil anak-anak akan bermasam muka dengan ibunya akibat dimarahi.
Disini ada beberapa tips bagi menangani masalah stress dalam kalangan wanita bekerjaya. Bukan untuk wanita bekerjaya sahaja ya, suri rumah juga boleh mengambil tips ini untuk hilangkan stress.
1. Peruntukkan Waktu Berkualiti untuk Keluarga
Apa kata anda luangkan masa bersama di hujung minggu dengan melakukan aktiviti seperti renang, membeli-belah, bermain tenis dan sebagainya. Aktiviti seperti ini dapat mengeratkan lagi hubungan anda dengan keluarga.  Anak-anak pasti seronok berjalan-jalan pada hujung minggu. Bila anak-anak seronok, stress anda pasti akan hilang.

2. Layan Dirimu Juga (Self-Reward)
Sekali-sekala anda berhak mendapat layanan istimewa setelah penat bekerja di pejabat dan menguruskan rumah tangga. Anda boleh ke spa dan dapatkan rawatan seperti facial, manicure, pedicure atau pergi membeli-belah. Anda juga boleh membeli sesuatu untuk diri anda (self-reward). Contohnya, setelah penat bekerja anda boleh membeli sesuatu yang anda inginkan, sedikit sebanyak dapat mengurangkan stress anda.

3. Bersenam untuk Kebaikan
Menari boleh mengeluarkan peluh. Ia juga merupakan salah satu cara bersenam yang baik dan dapat menghilangkan stress. Ia juga membuat tubuh anda terasa segar dan sihat. Apa kata sesekali anda mencuba kelas Zumba pada hujung minggu. Zumba tidak bosan kerana ia adalah kombinasi antara elemen tarian dah aerobik. Tarian kecergasan Zumba ini memberi kelebihan kepada kecergasan dan kesihatan anda juga disamping mengikut rentak gabungan salsa, mambo, hiphop, latin dan sebagainya. Bukan sahaja Zumba dapat menyihatkan tubuh badan, malah ia adalah satu senaman yang sangat menyeronokkan di samping dapat membakar kalori anda.

4. Movie Time!
Ketika anda beristirehat di rumah, inilah masa yang sesuai untuk anda menonton fiilem yang menarik. Pelbagai filem baru dan anda pasti terleka sehingga lupa akan segala tekanan, lebih-lebih lagi apabila menonton bersama keluarga yang tersayang.

5. Aktiviti Memasak
Cuba lakukan aktiviti memasak bersama anak-anak. Memasak adalah ekspresi diri. Inilah masanya anda praktikkan resepi-resepi di dalam buku masakan anda itu. Cuba sesuatu yang baru seperti membuat biskut atau cupcakes dengan pelbagai hiasan dan perasa. Anak-anak pasti suka dan dapat belajar sesuatu darimu. Anda dapat meluangkan masa bersama anak-anak anda dengan aktiviti ini. Tidak mengapa jika anak anda masih kecil dan tidak tahu memasak, anda boleh memberi tugasan yang paling mudah supaya dapat memupuk minat anak anda untuk memasak sedikit sebanyak ia dapat meringankan stress anda itu.

Selamat Mencuba ya!

Sumber: intrend.com.my


CARA TUNTUT HUTANG DARIPADA ORANG TERDEKAT GUNA MAHKAMAH JIKA TIDAK LEBIH RM5K – PEGUAM

SEBELUM BERI ORANG BERHUTANG

Pastikan Kita Cukup Kenal Orang Tersebut

Hatta saudara sendiri atau kawan baik sekali pun. Kenal di sini bermaksud kita tahu attitude dia terhadap hutang. Kalau meminjam dengan orang, adakah dia cepat bayar balik, atau sebaliknya. Tanya kawan-kawan lain yang pernah berurusan dengan dia. Sekiranya dia memang jenis pinjam dan bayar balik hutang orang, maka boleh kita hulurkan duit untuk membantu. Tetapi kalau kita tahu dia ni jenis liat bayar hutang, maka fikirkanlah idea yang sesuai untuk menolak permintaan tersebut.

Beri Pinjam Jumlah Wang Yang Sanggup Kita Hilang

Maksudnya duit tersebut kita tak kisah pun kalau dia tak bayar balik. Sebagai contoh ada kawan kita nak pinjam RM3,000. Kita rasa jumlah tersebut agak tinggi juga sebab kita pun bukanlah pegawai yang bergaji tinggi. Maka, kita boleh cakap begini : “Aku kalau RM 3,000 tu tak ada la, tapi kalau RM500 boleh la nak kasi pinjam.”

Tahu Tujuan Meminjam

Kalau yang meminjam itu tujuannya memang untuk kecemasan seperti sakit dan sebagainya, maka kita boleh pertimbangkan untuk membantu. Pastikan mereka tidak menipu. Sebab ada yang datang nak pinjam duit sebab katanya anak sakit masuk hospital atau kereta rosak, tetapi bila dapat duit rupanya duit tersebut digunakan untuk masuk skim cepat lingkup.

Syarat Bayar Semula Yang Jelas

Memang kita beri pinjam secara tak formal, tapi kita perlu praktiskan macam mana bank buat. Beri cadangan kepada si peminjam bagaimana hendak bayar balik semula. Sediakan plan installment yang mampu mereka berikan komitmen. Kalau dia pinjam RM 3,000, takkan bulan depan kita dah suruh dia bayar balik semua, walaupun dia cakap boleh bayar, tetapi janji tu hanya sekadar pada mulut.
“Bulan depan aku bayar balik, janji.”
Baik kita berikan cadangan begini :
“Aku boleh bagi pinjam RM 3,000, setiap bulan  bayar balik RM250 selama setahun. Boleh?”

Pastikan Bertulis

Ini yang Islam anjurkan. Ayat mengenai hutang merupakan ayat yang paling panjang di dalam Al-Quran. Allah menyuruh kita menulis jumlah hutang tersebut. Bertulis. Bukan sekadar ingat di kepala sahaja. Takut kita lupa jumlahnya di kemudian hari dan sebagai bukti transaksi hutang tersebut telah berlaku.

Sediakan Backup Plan Awal-Awal

Sekiranya orang yang meminjam tersebut gagal membuat pembayaran balik hutang mereka, sediakan backup plan. Kalau setakat RM50, bolehlah kita halalkan, tapi kalau dah RM10,000? Kita suruh dia bayar balik, memang susah betul dia nak bayar. Daripada asyik bergaduh dan bermasam muka, baik kita cadangkan solusi yang lebih baik.
Contohnya kita boleh suruh dia buat kerja tertentu dengan bayaran gaji setiap bulan. Gaji tersebut kita tolak dari jumlah hutang yang dia pinjam sehinggalah selesai.
Contohnya kalau kita ada kedai makan:
“Aku nak kau kerja ngan aku setiap hari lepas office hour sampai pukul 10 malam. Sebulan aku bayar RM 500. Duit gaji tu aku tak bayar, potong duit hutang. Kontrak 20 bulan untuk cukupkan hutang RM 10,000 tu”.

TUNTUT HAK ANDA GUNA MAHKAMAH!

Ini merupakan saranan daripada seorang peguam. Ramai yang tidak tahu anda boleh menuntut hutang walaupun tiada bukti menyatakan si polan-polan berhutang dengan anda. Tapi ada syaratnya. Baca di bawah:

Kes yang selalu di tanya kepada saya adalah berkaitan tuntutan hutang yang jumlahnya kurang dari RM5000.00 Kebiasaannya hutang antara kawan-kawan dan saudara mara. Kadang bagi tangan saja, tiada bukti apa-apa, mungkin ada saksi mata yang nampak serahan duit berlaku.
Ok, jika anda individu (syarikat lain), yang ingin menuntut hutang kurang dari jumlah RM5,000 secara saman mahkamah, anda tidak boleh menggunakan perkhidmatan peguam. Anda boleh saman dia secara persendirian.

CARANYA:

Pergilah ke mana-mana Mahkamah Majistret terdekat dengan rumah anda.
Cari kaunter pertanyaan mahkamah
Selepas itu baru tanya dia “Cik adik, kat mana saya boleh dapatkan borang SAMAN TUNTUTAN KECIL?”
Selepas itu isi borang itu dan ikutlah arahan pada borang itu.
Selepas itu daftarkan borang dengan membayar RM 30
Selepas itu poskan salinan saman itu pada sepupu anda tersebut (jangan viral di Facebook pula). Pos daftar tahu, untuk membuktikan saman telah diposkan
Selepas itu tunggu tarikh perbicaraan.
Selepas itu masa hari perbicaraan, cakap depan Majistret macam ini:
“Dengan izin tuan, saya dah failkan saman tuntutan kecil ini pada sekian-sekian hari bulan dan saman tu telah diposkan kepada defendan pada sekian-sekian hari bulan. Hari ni, defendan tak hadir maka saya memohon penghakiman ke atas defendan”
Majistret sebelum bagi penghakiman akan minta pengesahan kad pengenalan, bank-in slip atau akuan pemberian wang secara serahan tangan.
Lepas tu Majistret akan jatuhkan tukul besi kata okay, PENGHAKIMAN INGKAR DIBERIKAN!
Kalau defendan hadir pun lagi cantik, Majistret akan sekolahkan dia dulu sebelum ketuk tukul itu atas kepala dia

Sumber: Buzze Azam


SABAR MAMA YA! TUNGGU SEHINGGA USIA 6 BULAN BARU BERI BAYI MAKAN

‘Dulu lepas saja lahir, mak dah beri kau makan, taklah menunggu sampai enam bulan baru boleh bagi makan, tengok sekarang sihat saja kamu adik-beradik.’
‘Eh, anak kau menangis tak berhenti ini, mesti lapar nak makan, bagi saja makan sikit mesti dia berhenti menangis.’
Situasi dan dialog seperti itu pasti membuatkan si ibu mahupun si bapa yang baru menimang cahaya mata tersepit dan buntu mencari jalan penyelesaian terbaik bagi menangani keadaan terbabit. Lebih menguji, apabila ada saja tangan yang dengan beraninya menyuapkan anak anda pelbagai jenis makanan tanpa bertanya terlebih dulu dengan alasan kuantitinya hanya sedikit untuk dirasa. Bukan mahu tunjuk pandai kepada golongan yang lebih berusia terutama kedua-dua ibu bapa yang ternyata sudah mempunyai pengalaman luas dalam menjaga dan membesarkan anak-anak. Namun, pastinya sesiapa saja mahu berikan yang terbaik terutama berkaitan pemberian makanan kepada si kecil tersayang.

Kelahiran seorang bayi sehingga menjangkau ke usia dua tahun adalah satu tempoh yang kritikal bagi menggalakkan pertumbuhan optimum, kesihatan dan perkembangan tingkah laku. Ia puncak usia apabila tumbesaran terbantut, kekurangan nutrien dan penyakit lazim seperti cirit-birit mudah berlaku. Untuk pertumbuhan dan tumbesaran yang optimum bagi bayi dan kanak-kanak di Malaysia, semua bayi perlu disusukan dengan susu ibu saja bermula detik kelahiran sehingga berusia enam bulan.

ELAK BERI BAYI MAKAN BELUM TIBA WAKTUNYA

Makanan pelengkap perlu diperkenalkan pada usia enam bulan sementara penyusuan susu ibu diteruskan sehingga anak berusia dua tahun. Pemberian makanan kepada bayi seharusnya tepat pada masa, mencukupi, selamat dan sesuai untuk dimakan. Pelbagai risiko penyakit terutama berkaitan usus boleh terjadi sekiranya pemberian makanan pejal diberikan dalam tempoh terlalu awal. Makanan pejal tidak boleh diberikan sebelum bayi berusia enam bulan kerana:

Bayi belum dapat mengunyah dan menggigit dengan berkesan.
Makanan yang paling seimbang dan lengkap ialah susu badan.
Meningkatkan risiko alahan makanan dan jangkitan kuman.
Usus belum matang dan terdapat risiko kecederaan atau usus tersumbat.
Buah pinggang belum cukup matang untuk mengendalikan beban berlebihan dengan makanan pejal.

MULA PERKENAL MAKANAN PEJAL

Selepas berusia enam bulan, bayi memerlukan makanan pejal kerana susu badan saja tidak mencukupi untuk keperluan badan. Bayi yang tidak diberi makanan pejal selepas enam bulan akan mengalami kekurangan zat makanan terutama zat besi dan ia menjejaskan pertumbuhan dan perkembangan minda bayi. Apabila bayi berusia enam bulan, makanan pejal harus dimulakan dan ditingkatkan secara perlahan-lahan. Dalam beberapa minggu, makanan dengan rasa, tekstur, warna dan suhu yang berlainan boleh diperkenalkan.  Apabila bayi mengambil lebih banyak makanan pejal, pengambilan susu juga akan berkurangan. Pada tahap ini, bayi perlu diberi sedikit ikan, ayam atau sumber protein lain untuk menggantikan protein dalam susu. Apa yang penting, ibu bapa dan penjaga perlu memastikan tiada tulang dalam makanan bayi. Pada usia enam hingga sembilan bulan, makanan lebih berketul boleh dimulakan dan apabila bayi sudah boleh duduk, berikan makanan yang boleh dipegang sendiri seperti biskut atau buah-buahan yang dipotong kecil seperti tembikai dan pisang.

TETAPKAN PENDIRIAN
Bagi menangani situasi sekiranya ada individu lain yang mempersoalkan pemberian makanan selepas enam bulan:

Hadapi dengan tenang dan jangan mudah marah.
Terangkan secara ringkas dan jangan beri penjelasan terlalu panjang.
Jangan beri ruang untuk individu lain menyuap atau memberi anak anda makan tanpa pengetahuan anda.
Lakukan perbincangan bersama pasangan dan doktor bagi mendapatkan jalan terbaik.
Apa yang penting, jangan terlalu tunjuk pandai dan jelaskan pendirian anda, pasti lama-kelamaan mereka akan faham.

Sumber: Internet

Sumber: Perunding kanak-kanak, Dr Ziyad Ahmad & Utusan


APA YANG LELAKI USIA 20AN, 30AN, 40AN MAHUKAN?

Apa sebenarnya yang dimahukan oleh lelaki? Soalan ini pastinya menghantui sebilangan wanita moden sekarang ini yang masih belum mampu memahami suami, bapa, abang mahupun teman lelaki mereka. Jika ditanya pada wanita, pasti rata-rata akan menjawab lelaki membingungkan mereka dan mereka tidak faham apa yang sebenarnya lelaki cari dalam perhubungan. Zaman sudah berubah. Wanita hari ini semakin berdikari, mempunyai kerjaya dan mampu menentukan hala tuju sendiri, namun apabila membicarakan tentang hubungan dengan insan bergelar lelaki ada kalanya mereka buntu.

Lelaki & Hubungan
Ia satu persoalan yang kompleks dan tiada jawapan yang mudah, tetapi harus ingat walaupun masa beredar dan dunia di keliling kita berubah, kita sebenarnya boleh mengandaikan apa yang mungkin dicari oleh lelaki dalam perhubungan. Asas permulaan bagi membina hubungan sebuah hubungan ialah minat, cinta dan tarikan kasi sayang. Lelaki jauh di sudut hati mengkehendaki isteri atau teman wanita yang boleh dipercayai, setia dan boleh berkongsi hal-hal peribadi. Lelaki juga mencari wanita yang mempunyai keseimbangan antara sifat semula jadi wanita yang feminin dan pada masa sama teguh serta kuat.

Lelaki suka wanita:

Lemah Lembut
Penyayang & Mempunyai Ciri Keibuan
Matang Befikir & Perangai
Belas Kasihan
Teguh & Tegas
Berdikari
Bijak

Teman Yang Tegas Dan Menjadi Penyokong

Lelaki akan mencari wanita yang boleh jadi dan ibu kepada bakal anak-anaknya. Lelaki juga wanita boleh boleh dijadikan teman berbual dan berkongsi jenaka. Pandai bergurau dan mampu berkomunikasi dengan baik ciri yang sangat penting. Lelaki suka wanita yang dapat menyokong mereka dan bukan membebel, yang tegas tetapi bukan pendera atau pemarah.

Rakan Yang Mengujakan

Lelaki suka wanita yang dapat merangsang dan mencabar minda, bukan sekadar berserah kepada takdir dalam meneruskan hubungan. Komitmen, keakraban dan hubungan jangka panjang juga penting bagi mereka. Lelaki juga suka hubungan yang mengutamakan elemen hormat menghormati dan persefahaman yang membawa manfaat kepada kedua-dua pihak. Malah lelaki sebenarnya menarik rakan dalam semua hubungan mereka.

Pandangan Daripada Perspektif Fizikal Dan Psikologi

Melihat daripada sudut fizikal dan biologi, kita mungkin boleh katakan bahawa lelaki menginginkan wanita yang cantik, seksi dan bergaya.

Lelaki memang mudah tertarik dengan penampilan fizikal, tetapi tarikan nafsu atau seks hanya di peringkat permulaan dan tidak akan bertahan lama. Ia akan melangkah ke peringkat seterusnya di mana lelaki lebih berminat kepada hubungan yang lebih stabil.

Lelaki akan cuba mendapatkan gadis yang paling balik dan pada peringkat ini lelaki mula bimbang mengenai apa orang lain fikir mengenai hubungannya dan gadis tersebut. Lebih penting dia mengharapkan hubungannya berlandaskan kepada percaya antara satu sama lain.

Lelaki Pada Usia 20, 30 Dan 40 Tahun

Usia 20-an bagi lelaki adalah masa untuk berseronok dan mempersiapkan diri untuk ke alam rumah tangga. Lelaki akan cuba mencari wanita cantik dan menayangkan kepada dunia.

Pada usia 30-an lelaki mula mengharapkan sedikit kestabilan dan kewarasan dalam hidupnya. Oleh itu dia mencari wanita yang boleh dijadikan isteri dan berkongsi hidup.

Pada usia 40-an dia akan menjadi lebih sensitif dan dalam proses mencari makna sebenar kehidupan. Pada usia ini mungkin timbul kesedaran untuk mengukuhkan lagi hubungan (perkahwinan) yang sedia ada. Begitupun, peringkat kematangan lelak ini tidak boleh diaplikasikan pada semua lelaki kerana sesetengah lelaki bergerak lebih pantas dari satu peringkat ke satu peringkat dan sesetengah lelaki berada pada satu peringkat sepanjang hidup mereka dan ada juga yang mencampur aduk segalanya.


DILEMA IBU BEKERJAYA. MAHU TAK MAHU KENA HADAP!

Setiap ibu bekerja pastinya berhadapan dengan dilema yang sama; masa untuk mendidik anak, menjaga rumah tangga dan suami. Sebagai wanita yang memikul banyak peranan, pastinya mahukan kesudahan yang baik untuk diri mereka dan setiap ahli keluarga. Malangnya disebabkan kurangnya ilmu pengetahuan dan kepincangan pengurusan masa menyebabkan ibu berhadapan dengan banyak masalah sehingga mendatangkan kesan buruk kepada diri mereka, anak dan seterusnya institusi keluarga mereka.

Ibu yang bekerja menambah tanggungjawab sedia ada di rumah dengan mencari pendapatan di luar rumah. Satu perkara yang sering bermain di fikiran ibu bekerja ialah perasaan bersalah kerana tidak dapat memberi fokus 100 peratus kepada anak-anak. Dilema utama yang sering dihadapi oleh ibu bekerja ialah pembahagian masa. Boleh dikatakan hampir sepanjang hari masa kita berada di pejabat, kita pulang ke rumah selepas pukul6 atau 7 petang.

HUBUNGAN DENGAN ANAK
Ibu bekerja memang tiada pilihan selain mencari seorang pengasuh atau mencari sebuah pusat asuhan kanak-kanak sementara ibu menjalankan tanggungjawab di tempat kerja. Apabila anak dididik oleh orang lain yang tidak mempunyai pertalian darah dengan mereka, pastinya ada terdapat sedikit perbezaan tentang cara mendidik anak. Ibu pastinya akan berasa risau jika perangai anak tidak seperti yang diharapkan dan setiap ibu perlulah mengetahui cara penyelesaian bagi masalah seperti ini agar tidak mendatangkan mudarat kepada fikiran dan diri sendiri pada masa akan datang.

Sebagai ibu dalam apa hal sekali pun keluarga mestilah menjadi keutamaan. Malah  jika seorang ibu terlepas peluang untuk menjadi ibu terbaik maka dia boleh dihantui perasaan kesal seumur hidupnya. Walaupun menjadi seorang yang berjaya dalam kerjaya, setiap ibu perlu juga berjaya dalam mendidik anak- anak, perlu tahu keinginan anak. Secara psikologinya, setiap anak terutama yang kecil memerlukan kasih sayang dan perhatian yang lebih untuk diri mereka.

LANGKAH MENGURANGKAN DILEMA

Seorang  ibu boleh berbincang dengan suami atau ahli keluarga dan meminta pendapat mereka. Masalah pasti dapat diselesaikan sekiranya pelbagai pendapat dan pandangan diberi oleh ahli keluarga.

Jangan tanggung masalah seorang diri. Sebagai ibu, kita yang menentukan cara didikan anak dan disiplin mereka. Didik anak secara perlahan-lahan. Anak-anak paling senang hendak diubah kerana mereka masih kecil.

Ambil peluang bercerita kepada anak-anak sebelum mereka masuk tidur, usap kepala mereka dan bisikkan kata-kata positif di telinga mereka. Otak kanak-kanak berfikir aktif sebelum tidur, jadi inilah masanya kita menyampaikan mesej supaya mereka menjadi anak yang soleh atau solehah.

Paling penting, setiap ibu atau bapa tidak boleh mengamalkan sikap pilih kasih kerana ini boleh mendatang kesan terhadap perkembangan psikologi mereka.
Pulang sahaja daripada kerja terus dapatkan anak-anak dan keluarga terlebih dahulu. Tanya khabar mereka. Berbual mesra dan bergurau. Kemudian baru minta diri ke dapur untuk memasak atau menguruskan hal rumah tangga.

Selain itu, ibu atau bapa bekerja perlu luangkan masa bersama anak, menepati janji, serta menjadi kawan kepada anak.
Elakkan bawa kerja di pejabat balik ke rumah. Cuba susun jadual sebaik mungkin agar kerja anda dapat disiapkan dipejabat sahaja tanpa perlu membawa pulang ke rumah.
Untuk beragama islam, solat berjemaah bersama.

UTAMAKAN KESIHATAN DIRI, TETAPKAN JADUAL KERJA

Jika di pejabat fokus kepada kerja dan apabila cuti pastikan anda tumpukan kepada anak dan keluarga. Sekiranya bebanan tugas pejabat terlalu banyak, bincanglah dengan ketua anda, begitulah juga dengan tugasan di rumah. Minta bantuan suami agar setiap perkara berjalan dengan lancar.

Tambahkan pendidikan dan ilmu pengetahuan.
Tingkatkan kemahiran komunikasi dan perhubungan.
Bina keyakinan diri anda.
Tonjolkan diri anda.
Utamakan disiplin.
Guna keunikan atau kelebihan yang ada dalam diri anda.
Fokus terhadap apa yang ingin dilakukan.
Banyakkan informasi dengan membaca dan bertukar-tukar pandangan.
Sediakan ruang kerja atau persekitaran kerja yang harmoni.
Aturkan jadual kerja dengan baik dan berdisiplin.
Sekiranya perlu menunda satu tugasan pastikan ia dilakukan dengan bijak dan ada penyelesaiannya.
Pastikan diri anda tenang walau berhadapan dengan apa jua situasi sekalipun.
Ambil cuti rehat yang diperuntukan. Guna sebaik mungkin untuk keluarga.


BAYI MEMPUNYAI KEMAHIRAN BERENANG SEMULAJADI. AJARLAH SI KECIL AKTIVITI INI

Berenang adalah aktiviti senaman dan sukan yang paling sihat kerana melibatkan pergerakan seluruh tubuh. Mengajar asas-asas berenang kepada bayi mampu meningkatkan stamina. Dengan berenang seluruh otot, jantung, dan paru-paru akan bekerja serentak. Banyak manfaat sekiranya ibu bapa menghantar bayi mereka belajar berenang.

MANFAAT BERENANG UNTUK SI KECIL

Si kecil akan lebih cergas dari segi fizikal
Mampu menyuntik keyakinan diri
Membantu meningkatkan fungsi otak
Berenang bukan sahaja mampu menguatkan otot-otot badan
Bahkan menguatkan paru-paru dan jantung.

BAYI PUNYA KEUPAYAAN BERENANG SEMULAJADI

Tiada istilah masih kecil dan akan lemas kerana bayi sendiri akan tahu mengimbangi badan sebaik sahaja masuk ke dalam air. Memang orang tua dahulu tidak menggalakkan bayi didedahkan dengan air dengan alasan masih kecil, takut kembung dan sebagainya. Namun sebenarnya, pendedahan bayi kepada air adalah disyorkan seawal mungkin. Ini kerana selain mempunyai kecenderungan untuk mengingati apa sahaja yang diajar, bayi juga secara semula jadi memiliki kebolehan berenang ketika masih berada di dalam rahim ibu. Jika ibu bapa beranggapan anak kecil mereka akan lemas sekiranya bermain dalam air, tanggapan itu salah kerana mereka secara semula jadi akan menahan nafas sejurus terjun ke dalam air dan muncul semula di permukaan untuk menghirup udara.

KEBAIKAN BAYI BERENANG PADA USIA AWAL

Kebaikan yang paling menonjol pada bayi apabila didedahkan dengan air ialah kesediaan menghadapi rasa takut. Pada masa yang sama, bayi-bayi ini juga akan mempelajari kemahiran menahan nafas, mengimbangkan badan selain bergerak di dalam air. Berenang juga baik untuk bayi yang mempunyai masalah kesihatan seperti asma. Ini kerana dengan berenang bukan sahaja mampu menguatkan otot-otot badan, bahkan menguatkan paru-paru dan jantung.
 Bagaimanapun untuk bayi yang mengalami masalah asma, mereka digalakkan berenang di kolam yang tidak menggunakan air berklorin dengan suhu air 32 darjah selsius. Ini kerana bau klorin yang kuat tidak bagus untuk paru-paru sekali gus menjadikan penyakit tersebut bertambah teruk.

MENGELAK KEMALANGAN LEMAS
Statistik menunjukkan 80 peratus kes lemas yang berlaku di kolam renang dalam kalangan kanak-kanak bermula di tepi kolam. Ini terjadi kerana kanak-kanak ini akan mengalami kejutan sebaik sahaja terjatuh di dalam air dan menyebabkan mereka ini akan menahan nafas seterusnya tertelan air. Jadi sekiranya kanak-kanak ini mendapat latihan berenang pada awal usia, perkara seperti ini mungkin dapat dielakkan kerana secara lazimnya mereka terus mengimbangkan badan dan segera berenang ke tangga kolam. Yang pasti, semua anak menyukai berenang dan bermain air malah berenang mampu membuatkan anak-anak gembira dan terlatih.

Apabila diperhatikan dengan teliti, memang tidak ramai orang kita yang pandai berenang. Mungkin kerana berenang bukan budaya kita untuk menghabiskan masa bersama anak-anak di kolam renang. Kita boleh habiskan masa dengan keluarga dan bermandi-manda di kawasan air terjun dan pantai. Sebenarnya berenang ini mempunyai banyak kelebihannya. Sebab itu Rasulullah SAW sangat menganjurkan tiga sukan iaitu menunggang kuda, memanah dan berenang. Walau apa-apa ilmu sekalipun, jika kita mahu mendapatkannya, kita harus belajar sama ada secara formal atau tidak formal. Sebab itu kalau kita ada kemampuan, hantarlah anak belajar berenang. Tidak payah tunggu sekolah sediakan.


15 IDEA KEK HARI JADI UNTUK SI MANJA

Sesetengah ibu memang suka untuk membuat kek hari jadi terutama untuk si manjanya. Ada yang berpendapat, jika membuat sendiri kek hari jadi sendiri menggunakan air tangan dapat meningkatkan lagi kasih sayang antara ibu dan anaknya. Akan tetapi, tidak semestinya para ibu lain yang membeli kek hari jadi si manjanya tidak menyayangi anaknya ya. Sesetengah ibu memang berbakat dalam menghasilkan kek yang kreatif untuk meraikan ulang tahun kelahiran si kecil kesayangan mereka. Ibu yang gemar membuat kek sendiri boleh juga cuba idea kek kreatif ini. Untuk anda yang lebih gemar untuk menempah kek sahaja, boleh juga mengambil idea ini dah requestkan kepada pembuat kek nanti.
Disini ada beberapa contoh idea kek hari jadi yang kreatif untuk si manja.

Kek Belon Icing

2. Kek Kura-Kura

3. Kek Musang Oren

4. Kek Construction Site

5. Kek Kapal Layar

6. Kek Aiskrim Oreo

7. Kek Simple dengan M&M

8. Kek Pelangi

9. Kek Lilin Berbentuk

10. Kek Belon

11. Kek Umur

12. Kek Akuarium Ikan

13. Kek Sprinkle Warna Warni

14. Kek Lompat Teng Teng

15. Kek Berbentuk Ikan

Bagaimana dengan contoh idea kek kreatif ini? Menarik bukan? Jika hari jadi si manja anda sudah dekat, boleh lah anda cuba bentuk kek di atas ini. Si manja anda pasti suka dan rasa tidak sabar untuk makan.
Sumber Gambar: lovebaby.my


KEPUTIHAN BERLEBIHAN MEMBUNUH SPERMA. SUKAR UNTUK HAMIL?

Menurut Illinois Department of Public Health, bakteria atau kulat yang menyebabkan keputihan itu mampu ‘menyerang’ tiub fallopio dan uterus seseorang wanita yang dijangkiti keputihan.

Kesan daripada itu ia boleh membawa kepada kesukaran untuk seseorang wanita yang dijangkiti keputihan untuk hamil. Ia menjadikan sistem tubuh seseorang wanita itu tidak subur dan akan menyebabkan risiko kehamilan ektopik (ectopic pregnancy).

Bagaimana Keputihan Menganggu Kesuburan?
Bakteria atau kulat yang menyebabkan keputihan akan menyerap masuk ke dalam faraj seterusnya menyerang kawasan penghasilan ovum. Apabila kawasan atau kilang ini terganggu, sudah pasti ovum yang terhasil mempunyai masalah dari segi keabnormalan. Ovum yang tidak normal tidak akan mampu bertahan lama atau boleh dikategorikan sebagai cacat.
Yang keduanya, keputihan yang terhasil menyebabkan penyumbatan berlaku pada leher faraj. Sperma akan berhadapan kesukaran untuk menembusi leher faraj sekiranya terdapat keputihan yang banyak. Selain itu, kulat atau bakteria yang ada di sekitar faraj juga boleh mengganggu kualiti sperma yang memasuki faraj.

Tips Merawat Keputihan
1) Jangan sesekali terus menyarungkan seluar dalam anda sebaik sahaja selesai buang air besar atau air kecil kerana ia boleh menyebabkan jangkitan kuman.
2) Gunakan tuala wanita jenis pakai basuh (cloth pad) semasa datang haid kerana ia bersifat semulajadi dan bebas kimia. Sekiranya anda sedang mengalami keputihan, elakkan guna pantyliner pakai buang kerana ia boleh mengeruhkan lagi keadaan.
3) Guna pencuci wanita sebanyak 2 kali sehari sahaja setiap hari. Jangan guna secara kerap kerana penggunaan yang kerap boleh menyebabkan PH pada faraj tidak seimbang. Sebaiknya gunakan pencuci wanita dari sumber sireh kerana sireh dapat merawat masalah keputihan sejak zaman dahulu lagi. Menurut kajian, 90% wanita sangat malas untuk merawat keputihan dengan mengamalkan petua. Dengan kesibukan bekerja dan rumahtangga, tentu sekali banyak halangan untuk mengamalkan petua dengan konsisten sehingga masalah benar-benar hilang.

Sumber: dietdietsihat.com


JANGAN AMBIL MUDAH TENTANG EKZEMA

Ekzema adalah merupakan masalah kesihatan yang berkaitan dengan alahan kulit atau radang kulit (dermatitis). Ekzema biasanya akan menyebabkan masalah kegatalan kulit yang agak kronik yang mengakibatkan ketidakselesaan dan kerengsaan. Ia boleh terjadi kepada semua peringkat umur, baik bayi, kanak-kanak mahupun dewasa.
Namun begitu, 85% penghidap ekzema dikenalpasti terdiri daripada mereka yang berumur 5 tahun ke bawah. Antara punca ekzema ialah berkaitan dengan pembawaan genetik daripada salah silah ahli keluarga yang juga penghidap ekzema, asma atau demam alergi.
Jenis-jenis Ekzema
Ekzema terdiri daripada beberapa jenis. Antaranya:

Atopik Dermatitis (AD)
Dermatitis Sentuhan
Neurodermatitis
Ekzema pada Tangan
Nummular Dermatitis
Statis Dermatitis

Atopik dermatitis merupakan sejenis ekzema yang paling biasa terjadi. Pesakit akan mengalami kulit kering, gatal, merah dan merekah. kadangkala akan berlaku lelehan cecair dan berdarah pada kulit. Kebiasaanya bahagian yang akan terjadinya ekzema adalah pada tangan, muka, leher, siku dan belakang lutut.

Penyebab Ekzema
Penyebab sebenar ekzema terjadi masih tidak dapat dikenalpasti. Namun, antara faktor-faktor yang mungkin menjadi penyebab utamanya ialah:

Terdapat kecacatan kepada kulit yang akan merosakkan fungsi kulit tersebut
Sistem imun yang tidak dapat berfungsi secara normal
Terdapat kecacatan gen yang akan menyebabkan  kehadiran protein tertentu yang abnormal dimana ia gagal mengekalkan fungsi kulit yang normal
Bahan alergen yang menyebabkan reaksi alergi apabila bersentuhan dengan kulit seperti sabun, kosmetik, bahan pencuci, barangan kemas, habuk dan peluh.
Berlaku perubahan pada suhu dan kelembapan
Tekanan psikologi

Penjagaan diri bayi
Ekzema tidak boleh dirawat. Namun, ia boleh di kawal agar simptom ekzema tidak menjadi bertambah teruk. Apa yang ibu boleh lakukan untuk memastikan ekzema bayi terkawal adalah :

Memastikan kulit bayi kekal terhidrasi melalui pemakaian krim. Pastikan ia semulajadi dan selamat ya.
Elakkan memandikan bayi terlalu lama dan terlalu kerap
Elakkan kulit bayi daripada tersentuh bahan-bahan iritasi seperti sabun, minyak wangi, bahan pencuci, barang kemas dan perengsa alam sekitar
Pakaikan pakaian kapas yang longgar
Gunakan kain atau pemampat sejuk untuk mengurangkan kegatalan
Ibu perlu menjaga pemakanan. Elakkan mengambil makanan yang boleh menyebabkan alahan
Cuba untuk tidak menyebabkan bayi menjadi stress. Ya, bayi juga boleh berasa stress dan tertekan
Elakkan aktiviti yang boleh membuatkan bayi anda panas dan berpeluh. Perubahan mendadak kepada suhu dan kelembapan boleh menjadikan ekzema bayi menjadi lebih teruk
Kekalkan suhu sejuk di ruangan tidur bayi untuk mengelakkan bayi anda berpeluh
Menyimpan diari untuk melihat dan mengesahkan apakah yang boleh mencetuskan ekzema anak anda
Kerap membersihkan rumah agar kehadiran habuk dapat diminimakan.
Pastikan kuku bayi sentiasa pendek untuk mengelakkan iritasi kulit akibat menggaru
Elakkan orang mencium bayi anda atau memegang si kecil jika tangan kotor.

Apabila bayi berasa gatal, mereka tidak akan dapat menahan diri daripada menggaru di bahagian yang gatal. Perkara ini akan mencederakan kulit mereka seterusnya menyebabkan kulit mereka lebih mudah diserang bakteria dan kuman, seterusnya akan mencetuskan infeksi dan alergi yang boleh membuatkan keadaan menjadi lebih teruk. Tidur mereka akan terganggu, keyakinan mereka akan menurun seterusnya memberi kesan kepada kualiti hidup mereka.

Rawatan Untuk Ekzema

Untuk ekzema ringan, doktor biasanya menasihatkan anda untuk menggunakan losyen emolien, krim, krim rendah steroid untuk jangkamasa yang pendek. Cegah ekzema dari melarat dengan sentiasa memastikan kulit bayi sentiasa lembap. Terdapat pelbagai pelembap dan emolien. Anda perlu mencuba beberapa jenama untuk mendapatkan satu produk yang paling sesuai untuk anak anda. Krim akueus ialah satu emolien yang murah yang selalu dipreskripsi untuk ekzema, tetapi elok dielakkan sebab ia mengandungi bahan cuci yang boleh melecetkan kulit bayi anda. Anda mungkin perlu menggunakan emolien yang banyak pada kadar yang kerap. Doktor anda seharusnya mengulangi preskripsi anda setelah menetapkan yang mana paling mujarab.
Pil antihistamin : Ia biasa di perskripsi jika ekzema anak anda terlalu teruk dan terlalu gatal sehingga mengganggu tidur bayi anda. Namun begitu, ia tidak digunakan secara rutin. Kebiasaannya, pil antihistamin yang digunakan adalah dari jenis yang akan membuatkan si kecil mengantuk. Pil ini mesti digunakan dengan pengawasan dan nasihat daripada doktor anda.
Steroid : Doktor biasanya akan mengesyorkan bayi yang menghidap ekzema menggunakan krim steroid dari semasa ke semasa. Kesan sampingan utama steroid adalah ia akan membuat kulit menjadi nipis jika digunakan untuk tempoh masa yang panjang. Oleh itu, adalah sangat penting untuk menggunakan krim steroid dengan kekuatan yang betul. Bergantung kepada tahap keterukan ekzema anak anda, ia seharusnya digunakan hanya dengan pemantauan daripada doktor anda.  gunakan ia secara minima pada bahagian-bahagian yang perlu sahaja tidak melebihi dua kali sehari. Jika ekzema tidak reda setelah menggunakan steroid, bayi anda mungkin perlu dirujuk kepada ahli dermatologi untuk mendapatkan rawatan lain.
Pembalut kering dan Pembalut basah. Ia merupakan teknik dimana pembalut direndam di dalam emolien atau krim steroid dan dibalut selapis lagi dengan pembalut kering. Teknik ini akan membantu ubat rawatan untuk meresap kedalam kulit.

Sumber: yourfabulousmama


RAWATAN SUMBING BIBIR DAN SUMBING LELANGIT

Rawatan untuk sumbing bibir dan sumbing lelangit dapat meningkatkan keupayaan makan, pertuturan, dan pendengaran, dan demi mencapai penampilan wajah yang normal. Pakar yang memiliki pelbagai bidang perubatan berkemungkinan terlibat; pakar-pakar tersebut termasuklah pakar kanak-kanak, pakar telinga, hidung dan tekak, pakar pembedahan, pakar bedah mulut, doktor pergigian kanak-kanak, pakar ortodontik, audiologi (pakar pendengaran), terapi pertuturan, kounselor genetik, ahli psikologi, psikatri dan sebagainya.

Pembedahan Pemulihan Sumbing Bibir
Pembedahan pemulihan sumbing bibir boleh dijalankan untuk mencapai penampilan, fungsi dan struktur bibir  yang normal. Pembedahan ini boleh dijalankan selepas beberapa bulan bayi dilahirkan (semasa bayi mencapai kira-kira 5kg); pakar pembedahan tersebut seharusnya menentukan masa yang sesuai. Anestesia Am akan dijalankan supaya kanak-kanak tidak mengalami kesakitan. Juga terdapat teknik pembedahan dan prosedur yang lain, pembedahan sumbing bibir secara umumnya melibatkan jahitan pembukaan bibir atas. Jika pembukaan tersebut meliputi bahagian hidung, pemulihan kawasan tersebut mungkin boleh dijalankan pada masa yang sama. Proses ini biasanya mengambil satu sesi, kadang-kala memerlukan dua sesi.
Apa yang mungkin berlaku:

Kanak-kanak tersebut akan berasa tidak selesa selepas menjalankan pembedahan, dan mengalami kesakitan selama beberapa hari. Ubat penahan sakit bukan aspirin dan ubat-ubatan preskripsi dapat mengatasi isu ini.
Bagi menggelakkan kanak-kanak daripada menggosok kawasan pembedahan, peranti kekangan jenis empuk adalah perlu dipakai pada siku kanak-kanak.
Jahitan juga akan dijalankan pada bibir bahagian atas dan telinga. Bengkak ringan, lebam, dan pendarahan akan muncul pada kawasan jahitan. Jahitan sama ada akan membubarkan sendiri dalam masa seminggu, atau akan dikeluarkan daripada doktor selepas kira-kira seminggu.
Arahan seperti cara memberi makanan kepada kanak-kanak  akan dinyatakan.
Parut tersebut akan beransur-ansur pudar, tetapi tidak akan hilang sempurnanya. Pembedahan plastik boleh dijalankan nanti untuk menambahbaikan penampilan (selepas kanak-kanak membesar).
Peringatan: Kanak-kanak tidak boleh menggunakan straw atau pacifier selepas pembedahan, hal ini berkemungkinan mempengaruhi kawasan pemotongan. Selain itu, pesakit tidak digalakkan berlari atau melibatkan diri dalam aktiviti yang lasak. Doktor seharusnya menentukan sama ada aktiviti yang bakal dijalankan selamat atau tidak.

Pembedahan Pemulihan Sumbing Lelangit
Pembedahan pemulihan sumbing lelangit boleh dijalankan untuk menutupi pembukaan dan/atau membina lelangit, dan hal ini dapat membantu anak makan dan bertutur secara normal. Pembedahan sumbing lelangit yang terlibat lebih merumitkan, dan ia digalakkan untuk dijalankan semasa bayi membesar (biasanya dari 6 hingga 18 bulan); pakar bedah haruslah menentukan masa yang sesuai.  Anestesia am boleh dijalankan supaya anak tidak mengalami kesakitan. Bergantung kepada keadaan, teknik pembedahan dan prosedur yang berlainan dapat dijalankan untuk membaiki sumbing. Proses ini biasanya mengambil satu sesi, kadang-kala memerlukan dua sesi.
Apa yang mungkin berlaku:

Bergantung kepada kes tersebut, sesetengah kanak-kanak perlu tinggal di hospital selama 1-3 hari. Dalam tempoh ini, antibiotik akan dibekalkan bagi menggelakkan jangkitan. Pengambilan antibiotik secara berterusan adalah berkemungkinan untuk buat sementara waktu selepas kanak-kanak dibawa pulang.
Kanak-kanak akan mengalami kesakitan yang ringan untuk beberapa hari. Ubat penahan sakit yang bukan jenis aspirin serta ubat-ubatan preskripsi lain boleh digunakan untuk menangani hal ini.
Disebabkan pembedahan adalah dijalankan pada mulut, kanak-kanak tidak sesuai untuk makan/minum selepas menjalankan pembedahan tersebut. Nutrien akan dipindahkan kepada kanak-kanak melalui kateter intravena sehingga kanak-kanak tersebut dapat makan/minum.
Bengkak sementara akan berlaku pada kawasan pembedahan. Darah juga mungkin keluar daripada hidung dan mulut pada permulaan beberapa hari.
Hidung tersumbat (tanda-tanda: mendengus, pernafasan mulut, selera makan menurun dsb.) mungkin berlaku selepas pembedahan. Ubat-ubatan preskripsi dapat mengatasi masalah ini.
Terdapat jahitan pada lelangit kanak-kanak, yang akan membubarkan sendiri selepas beberapa hari.
Dalam sesetengah keadaan, doktor akan meletakkan pembungkusan pada lelangit kanak-kanak. Pembungkusan tersebut tidak boleh dikeluarkan tanpa kebenaran doktor.
Bagi memastikan kawasan pemotongan tersebut bersih, kanak-kanak haruslah diberi air siap selepas memberi makanan. Jika diperlukan, bersihkan kawasan tersebut perlahan-perlahan dengan air.
Peringatan: Kanak-kanak tidak boleh menggunakan straw atau pacifier selepas pembedahan, hal ini berkemungkinan mempengaruhi kawasan pemotongan. Selain itu, pesakit tidak digalakkan berlari atau melibatkan diri dalam aktiviti yang lasak. Doktor seharusnya menentukan sama ada aktiviti yang bakal dijalankan selamat atau tidak.

Pembedahan Tiub Telinga
Pembedahan tiub telinga berkemungkinan dijalankan pada kanak-kanak sumbing lelangit (biasanya sekitar enam bulan) bagi menggelakkan daripada jangkitan telinga kronik yang dapat menyebabkan hilang pendengaran. Pembedahan akan memasukkan bentuk “I” tiub tympanostomy ke gegendang telinga. Tiub merupakan saluran yang membenarkan saliran cecair.
Lain-lain

Strategi Memberi Makan

Botol puting dan alat memberi makan khas untuk kanak-kanak sumbing bibir dan sumbing lelangit dapat membantu.

Pembedahan Pembinaan Semula Muka

Pembedahan pembinaan semula muka, seperti pembedahan plastic dapat dijalankan bagi menambahbaikan penampilan mulut, bibir dan hidung. Pembedahan seperti ini biasanya dijalankan selepas anak membesar dan (bukan semasa peringkat awal)

Pembetulan Ortodontik (e.g. pendakap gigi)

Terapi Pertuturan

Pembukaan pada lelangit dan bibir bahagian atas akan menyebabkan kesukaran membentuk sesetengah bunyi. Dalam sesetengah keadaan, fungsi otot berkemungkinan merosot, dan seterusnya melambatkan pertuturan atau menyebabkan pertuturan tidak normal. Dalam keadaan seperti ini, terapi pertuturan dapat membantu.

Alat Pendengaran

Terapi Psikologi

Kanak-kanak dengan sumbing bibir akan berasa malu semasa sosial (terutamanya jika dibuli/didiskriminasi oleh rakan-rakan) disebabkan penampilan wajah. Hal ini akan menimbulkan rasa malu, bersama-sama dengan tekanan yang disebabkan oleh menerima prosedur perubatan, dan seterusnya mengundang masalah social dan emosi. Dalam keadaan seperti ini, kaunseling psikologi dapat membantu.

 Sumber: mydoc.asia


UMUR YANG IDEAL UNTUK MELAHIRKAN ANAK ADALAH PADA UMUR 34 TAHUN?

Usia ideal seseorang wanita mengandung selalu menjadi topik yang hangat diperbincangkan. Kalau dulu, para doktor selalu mengingatkan wanita agar segera hamil di usia awal 20-an supaya terhindar daripada risiko masalah kehamilan di lewat usia. Namun semakin berkembangnya teknologi, semakin ramai wanita yang berjaya dalam pelbagai bidang kerjaya. Maka, ramailah yang lambat mendirikan rumah tangga dan memikirkan tentang cahaya mata. Sudah tentu alasan tersebut bertentangan dengan teori yang mengatakan usia terbaik untuk hamil adalah sekitar 20-an. Tetapi kini apabila dunia semakin berkembang maju, teori tersebut juga telah berubah. Para saintis kini menemukan fakta baru yang berbeza daripada apa yang biasa didengari sebelum ini.

Sama sekali bertentangan dengan kepercayaan dulu, satu kajian yang diketuai oleh Dr. John Miroswky, ahli sosiologi di University of Texas, mendedahkan masa terbaik untuk wanita melahirkan anak ialah pada usia 34 tahun.
 Ini adalah faktanya:

Pakar kesihatan wanita menyatakan wanita sepatutnya melahirkan anak pada usia 34 dan 35 tahun kerana ada sesetengah bahagian anggota badan boleh mengembangkan keadaan kesihatan dan penyakit ketika wanita berusia 20-an. Semasa usia 34 tahun, tubuh badan wanita berada pada tahap kesihatan optimum untuk mengandungkan anak yang sihat cukup bulan.

Mirowsky juga mengingatkan wanita agar berwaspada tentang rancangan mempunyai anak ketika lewat usia 30-an. Ini kerana tubuh wanita berusia akan meningkatkan peluang menghidap penyakit tertentu dan peningkatan komplikasi sistem pembiakan.

Pakar psikologi lain yang turut mengesahkan teori Dr. Mirowsky: wanita berusia 34-35 umumnya mempunyai hubungan yang kukuh dengan pasangan, mempunyai kecergasan dan tenaga yang baik, mencapai satu tahap stabil dalam kerjaya dan cukup matang untuk membesarkan seorang anak.

Kesemua pengalaman tersebut menjadikan wanita di usia 30-an mempunyai masa optimal untuk mengandung.

Fakta tersebut hanyalah hasil kaji selidik dilakukan oleh pakar sosiologi di Barat. Namun ia tak semestinya 100% tepat kerana sebagai penganut agama Islam sudah tentu kita berpegang teguh kepada kepercayaan bahawa setiap anak itu adalah rezeki yang dikurniakan oleh Allah SWT tanpa mengira berapa usia ibu ketika hamil. Jangan pernah risau tentang rezeki anak yang yang bakal dilahirkan atau keadaan kesihatan anak kelak. Bahkan sudah menjadi kewajipan ibu dan ayah untuk sentiasa berdoa dan memohon kepada Allah supaya mengurniakan kesihatan yang baik untuk melahirkan anak yang sihat dan sempurna. Selain daripada itu ibu sendiri perlulah menjaga kesihatan dan pemakanannya sepanjang mengandung.

 Sumber: familyshare


ANAK MENANGIS SETIAP KALI NAK BERAK? MUNGKIN ADA MASALAH SEMBELIT

Bila nak berak je menangis, bila menangis je mesti nak berak. Trauma mama yang mempunyai anak-anak yang mengalami masalah sembelit. Bukan si anak je trauma setiap kali nak membuang, si mama pun trauma. Mama mana je yang boleh tahan untuk dengar anak menangis berejam jam semata-mata nak membuang. Kita tengok pun rasa kesian, apatah lagi si anak yang menanggung keperitan nak membuang.  Sembelit bermaksud perkumuhan usus yang sukar atau menyakitkan dan tidak kerap. Sembelit berlaku apabila pengecutan otot kolon menjadi perlahan atau lembap, menyebabkan najis melalui kolon secara terlalu perlahan, atau apabila kolon menyerap terlalu banyak air. Akibatnya, najis menjadi terlalu kering dan keras.
 Sembelit di kalangan kanak-kanak
 Sembelit bukanlah sejenis penyakit dan ia tidak didiagnosekan dengan mengira bilangan hari anak-anak tidak membuang air besar. Kanak-kanak yang tidak membuang air besar selama 3 hari adalah sesuatu yang normal di kalangan kanak-kanak jika tiada tanda-tanda kanak-kanak tersebut mengalami sembelit. Sembelit adalah keadaan di mana seorang kanak-kanak atau bayi menghasilkan najis yang keras atau kurang kekerapan ke tandas membuang najis. Frekuensi pembuangan najis untuk kanak-kanak adalah sekali setiap 2-3 hari. Sentiasa menekankan kepentingan penjagaan sistem penghadaman sebagai langkah utama untuk memastikan kesihatan perut dan menjamin tumbesaran si manja.
 Sistem penghadaman
Cuba gambarkan visual sistem penghadaman sebagai satu saluran atau tiub sepanjang 25 hingga 35 kaki yang berjela dari mulut ke dubur. Sistem penghadaman manusia yang juga dirujuk sebagai gastrousus atau perut, bertanggungjawab untuk memproses makanan dan bendalir yang kita makan dan minum setiap hari.

Proses utama melibatkan menelan, menghadam, menyerap dan membuang sisa. Biasanya, makanan melalui seluruh saluran penghadaman dalam masa 1 hingga 2 hari.
 Justeru, sekiranya sistem penghadaman si manja tidak berfungsi dengan baik, kesihatannya akan terjejas kerana pergerakan usus yang tidak baik akan menyebabkan si kecil berasa tidak selesa dan membuatkan dia khuatir untuk ke tandas.
 Si kecil juga mula menangguhkan pemergian ke tandas selama yang boleh. Sembelit adalah salah satu masalah penghadaman yang biasa dialami oleh kanak-kanak kecil, dengan kadar yang dilaporkan antara 0.3 peratus hingga 28 peratus.

 Tanda-tanda kanak-kanak mengalami sembelit:

Anak-anakmenangis dan sentiasa menunjukkan rasa resah
Rasa tidak selesaketika membuang
Mengadu rasa sakitketika hendak membuang dan meneran
Najis kelihatan keras dan berbiji,
Kentut dan najis  berbau lebih busuk

Kesan Sembelit kepada kanak-kanak
 Kesan sembelit kepada kanak-kanak adalah seperti berikut. Walaubagaimanapun, kesan sembelit juga akan membuatkan kanak-kanak akan menangis setiap kali membuang air besar.

Perut kembung
Sakit perut yang datang dan pergi (“abdominal cramps”).
Rasa tidak selesa.
Luka di dubur (“anal fissure”) yang boleh menyebabkan kesakitan dan pendarahan sewaktu membuang najis.
Sering terjadi di mana kanak-kanak yang mengalami masalah ini cuba menahan pembuangan najis untuk mengelakkan rasa sakit. Contohnya, mereka mungkin mencangkung (“squatting”), duduk sambil menyilangkan kaki atau enggan untuk duduk di mangkuk tandas.
Kadang-kala ketulan najis yang keras boleh dirasa di abdomen (perut).

 Faktor Menyebabkan Sembelit

Terlalu banyak mengambil makanan ringanmengandungi banyak garam dan bahan
Penyahidratanyang disebabkan oleh cirit-birit atau penyakit lain
Kanak-kanak tidak mengambil fiber atau serat secukupnya.
Kurang minum air
Kurang bersenam
Pengambilan ubat-ubatan
Kebiasaan menahan membuang air besar
Semulajadi iaitu sesetengah kanak-kanak mengalami keadaan di mana usus besarmereka kurang aktif daripada biasa (slow colonic transit).
Boleh terjadi apabila kanak-kanak tidak mengendahkan rasa (urge) untuk membuang air besar kerana terlalu sibuk bermain atau mungkin enggan menggunakan tandas yang tidak biasa mereka gunakan contohnya sewaktu di sekolah.
Akibat menahan pembuangan najisuntuk mengelakkan rasa sakit. Ini akan memburukkan lagi masalah sembelit yang dialami.
Ianya boleh diburukkan lagi dengan tabiat pemakanan yang kurang serat, kurang air atau terlampau banyak produk tenusu.
Jarang berlaku di mana sembelit disebabkan oleh penyakit seperti ketiadaan saraf di usus besar
(Hirschprung’s disease), masalah saraf tunjang (spinal cord defect), masalah kurang hormon tiroid
(hypothyroidism) dan masalah metabolik seperti tinggi tahap kalsium di dalam darah (hypercalcaemia).

 Tips Mengelakkan Anak Sembelit

Jus serta buah yang dikisarkepada kanak-kanak untuk diminum bagi melawaskan pembuangan air besar.
Mengamalkan diet yang sihatadalah salah satu cara terbaik untuk menghindari masalah penghadaman dalam kalangan kanak-kanak.
Minum banyak air
Makan makananyang tinggi kandungan serat dan fiber seperti buah-buahan, kekacang, dan sayur-Sayuran segar. serat menyerap air dan mengembang dalam usus. Dengan demikian, membantu melembut dan menyenangkan najis keluar daripada badan adalah penting.
Jangan suka menahan dari membuang air besar

Sumber: http://kedaivitaminfatin.blogspot.my


ULSER MULUT TANDA UTAMA PENYAKIT KAKI, TANGAN & MULUT (HFMD)

Anak  anda mengalami demam panas. Dia juga menjadi seorang yang cukup cerewet dan sering menangis. Air liurnya meleleh dan dia tidak berselera untuk makan serta minum. Keadaan tersebut merupakan gejala-gejala biasa bagi masalah sakit kerongkong, mahu tumbuh gigi dan juga jangkitan telinga. Bagaimanapun, salah satu daripada kumpulan simptom ini yang biasanya terlepas pandang iaitu, ulser mulut, merupakan antara tanda utama penyakit tangan, kaki dan mulut (HFMD).

HFMD adalah sejenis jangkitan virus yang disebabkan oleh beberapa kumpulan virus termasuklah enterovirus. Jangkitan ini menyebabkan timbulnya ruam berserta lepuh di tekak, tonsil, tangan (tapak tangan), kaki (pada tapak kaki) dan di sekitar kawasan lampin. Biasanya penyakit ini hanya sekadar sakit ringan dan ruam yang timbul itu akan hilang dalam tempoh lima hingga tujuh hari. Terdapat beberapa jenis virus yang menyebabkan HFMD dengan virus yang biasa adalah Coxsackie A16, yang mencetuskan endemik di Malaysia dan biasanya berlaku pada tahap yang sederhana. Kadangkala, terdapat jenis kuman virus lain seperti virus coxsackie A atau enterovirus 71 yang boleh mencetuskan penyakit ini. Virus Coxsackie merupakan salah satu jenis virus yang terdapat di dalam kelompok virus yang dikenali sebagai enterovirus seperti virus polio, virus coxsackie dan echovirus.

TEMPOH PENGERAMAN
HFMD merupakan penyakit berjangkit sederhana. Ia merebak melalui sentuhan langsung dengan lelehan yang keluar daripada hidung dan tekak atau najis mereka yang telah dijangkiti kuman ini. Penyakit ini amat mudah berjangkit pada minggu pertama pesakit menghidapinya. Ia tidak boleh merebak kepada atau daripada binatang.
Selepas seseorang itu dijangkiti kuman virus ini tempoh pengeramannya adalah di antara dua hingga enam hari. Gejala seperti demam dan ketidakselesaan pada mulut biasanya akan hilang pada hari ketiga atau keempat. Ulser mulut akan hilang pada hari kelima hingga ketujuh tetapi lepuh dan bintik-bintik merah di tangan, kaki akan hanya hilang dalam tempoh 10 hari.

FAKTOR-FAKTOR RISIKO

Penyakit HFM boleh menjangkiti mana-mana kanak-kanak dan di mana saja tanpa mengira kawasan geografi.

Kanak-kanak yang berumur di bawah lima tahun amat rentan penyakit ini sambil tidak menolak kemungkinan, ia boleh menjangkiti sesiapa sahaja tanpa mengira peringkat usia.

Penyakit ini juga biasanya menjangkiti kanak-kanak yang berumur di antara dua minggu hingga tiga tahun. Ini kerana kanak-kanak mempunyai daya tahan badan yang lemah dan mudah dijangkiti berbanding orang dewasa. Ini tidak bermakna, orang dewasa kalis HFMD apatah lagi jika mereka mempunyai sistem imun yang tidak kuat.

GEJALA-GEJALA

Demam berkemungkinan mencapai panas sehingga 390C
Sakit tekak
Ulser pada tekak dan mulut
Sakit kepala
Ruam bersama lepuh terdapat di tangan, kaki dan di kawasan lampin.

KOMPLIKASI

Komplikasi biasanya disebabkan oleh kekeringan air dalam badan atau dehidrasi apabila kanak-kanak yang mendapat ulser mulut tidak boleh makan dan minum.

Virus enterovirus juga menyasarkan sistem saraf, otak dan jantung mangsa menyebabkan radang otak meningitis dan inflamasi serta keradangan otot jantung (miokarditis).

Kemungkinan juga berlakunya sawan berikutan demam panas. Kesemua komplikasi ini sangat berbahaya dan boleh membawa maut.

Kebanyakan kes HFMD adalah ringan dan sembuh sepenuhnya dalam masa lima ke tujuh hari. Malangnya, sehingga hari ini kita tidak boleh menjangka siapa yang boleh sembuh dan siapa yang akan mengalami komplikasi yang menjurus kepada kematian.

DAPATKAN RAWATAN SEGERA SEKIRANYA:

Anak anda tidak membuang air kecil lebih lapan jam

Anak anda kelihatan kusut, mengantuk, pucat atau berbelak-belak, resah atau meragam dan tidak dapat tidur atau berpeluh dingin

Demam lebih tiga hari

Sakit mulut semakin teruk

Anak anda mengalami lemah otot kaki dan tangan atau diserang sawan.

LANGKAH-LANGKAH PENCEGAHAN

Berhati-hati dan tumpukan perhatian kepada nasihat yang diberikan

Kanak-kanak yang mempunyai tanda-tanda dan gejala HFMD mestilah dibawa berjumpa doktor secepat mungkin

Jangan bawa anak anda ke tempat awam seperti pasar raya, pusat membeli-belah, kolam renang awam, sekolah, pusat penjagaan kanak-kanak dan lain-lain

Anda mestilah lebih berhati-hati dari segi kebersihan semasa menyediakan makanan dan selepas keluar dari tandas. Basuhlah tangan sebelum dan selepas menyediakan makanan dan sebelum dan selepas ke tandas

Basuhlah tangan anda selalu terutamanya selepas menyalin lampin

Permukaan yang telah tercemar hendaklah dibasmi kuman dengan menggunakan pencuci

Basuh pakaian yang terkena kotoran secepat mungkin

Jangan berkongsi barang kegunaan seperti tuala mandi, berus gigi, pakaian dan sebagainya

Elakkan diri daripada mengikuti aktiviti luar rumah sehingga pihak berkuasa telah mengesahkan selamat untuk menjalani kegiatan harian

Elakkan diri daripada mendekati pesakit HFMD

Pihak berkuasa kesihatan hendaklah memeriksa tahap kebersihan di tempat di mana terdapat ramai kanak-kanak tinggal (contohnya tadika dan pusat penjagaan kanak-kanak) dan arahkan supaya tempat itu ditutup jika tahap kesihatannya tidak mencapai tahap kebersihan yang sepatutnya

Kanak-kanak yang dijangkiti HFMD tidak dibenarkan mengikuti program di pusat penjagaan kanak-kanak, sekolah atau aktiviti berkumpulan yang lain

Berikan rawatan di rumah untuk kes yang tidak disyaki penyakit HFMD tetapi jika anda nampak tanda-tanda komplikasi seperti sakit pada leher atau pada tangan dan kaki, segera dapatkan rawatan doktor

Jika demam anak anda masih tidak berubah selepas diberi ubat, segera berjumpa doktor semula

Jika terdapat tanda-tanda dehidrasi (kulit dan membran mukus kering, turun berat badan, meragam, keletihan, kurang air kencing atau air kencing berwarna gelap), segera berjumpa doktor

Sumber : Kementerian Kesihatan Malaysia


SI MANJA ANDA DEGIL? ADA CARA UNTUK MENGATASINYA!

Anda mungkin selalu menghadapi situasi ini, anak anda enggan makan malam bersama bila diajak. Dia berdiam diri apabila diminta mengemas barang mainannya. Membuat bising apabila adik tidur dan lari ketika disuruh mandi. Dia degil, tetapi mengapa dia degil?
Percaya atau tidak, anak yang berusia tiga tahun ke atas berasa kurang bergantung pada anda. Tanda dia sudah membina identitinya sendiri dan berasa lebih selamat, tetapi itu bukan bermakna dia menjadi pemberontak. Kalau anda ingin tahu, berdegil adalah cara untuknya menunjukkan ketegasannya. Jadi apabila dia menolak untuk bekerjasama dengan anda, dia sebenarnya cuba memberitahu anda, “saya tidak sukakan peraturan mama.” Jadi apa yang boleh anda buat?

Cuba memahaminya.

Jika anda meminta dia makan dan dia menjerit tidak mahu, paksaan hanya akan membuatkan dia menangis. Cuba letakkan diri anda di tempatnya. Jika dia sibuk bermain, datang kepadanya, dakap dia dan beritahu dia mengapa perlu makan. Ini untuk memberitahunya secara psikologi, anda sebenarnya mengambil berat dan ingin tahu mengapa dia tidak mahu makan. Jangan marah dia tetapi pastikan juga dia makan apa yang sepatutnya.

Tetapkan hadnya.

Apapun yang dia lakukan, pastikan dia tahu semua itu ada hadnya. Beritahu dia, anda menyayanginya dan apa yang anda lakukan untuk kebaikannya. Jika dia ada masalah mematuhinya (selalunya memang begitu) fikirkan cara terbaik menyelesaikan keadaan itu. Contohnya, jika dia tidak mahu tidur dalam gelap, beri dia lampu suluh atau pasangkan lampu yang bercahaya suram.

Tunjukkan sikap yang baik.

Selain memberi perhatian kepadanya ketika dia nakal dan degil, cuba dekati dia ketika dia dalam ‘angin baik’. Beritahu dia apa yang betul dan tidak betul. Selalunya apabila anak membuat kesalahan, dia akan rasa bersalah. Jadi jangan cepat mengamuk, sebaliknya cakap secara baik dan beritahu dia mengapa anda marah terhadapnya.

Jika Kita Sendiri Bersikap Buruk Bagaimana Dia Membesar Dengan Mengamalkan Sikap Yang Baik?
Contohnya jika bergaduh suami isteri di hadapan anak dengan suara tinggi dan sepak terajang, bukankah logik anak akan membesar dengan sikap yang sama? Anda tentu malu sendiri kalau dia berkata, mengapa abang tidak boleh cakap menjerit-jerit tetapi mama boleh menjerit-jerit pada ayah?

Ingat juga mendisiplinkan anak bukan bermaksud mengawalnya. Sebaliknya, ia bermaksud mengajar dia untuk mengawal dirinya sendiri. Hukuman mungkin akan membuat dia lebih berdisiplin tetapi jika hukuman itu tidak ‘menakutkan’ anak. Dia akan berasa lebih selesa berbuat baik atas kesedarannya sendiri bukan kerana takut dirotan ibu bapa.
Jika kedegilannya benar-benar mencabar, cuba bertenang dan buat dia selesa. Jika rasa marah anda membuak, jauh diri darinya. Bila anda rasa tenang semula, beritahu dia apa yang patut dan tidak patut.
Beri dia peluang untuk membuat pilihan. Mulakan dengan benda yang mudah, beri dia pilihan memilih pakai¬an sendiri. Satu lagi cara membuat dia rasa dia punyai hak mengawal dirinya beritahu dia apa yang dia boleh buat. Jika dia bermain badminton di dalam rumah, daripada berkata ‘jangan bermain badminton dalam rumah’, ajak dia bermain di luar. Jika dia mahukan ais krim pada waktu malam, alihkan perhatiannya dengan memberinya pilihan, kakak hendak makan buah apple atau hendak makan anggur?
Jauhkan situasi yang mungkin membuatkan anda malu dengan kedegilannya. Misalnya jika berjalan-jalan di kompleks membeli belah, dan anda tahu dia sukakan ais krim tetapi anda tidak mahu membelinya, jauhkan dia dari kedai yang menjual ais krim.
Hormati dunia unik anak anda. Mungkin dia sedang leka bermain waktu anda hendak keluar. Dia tidak punya masa untuk memakai kasut dan anda sudah berada dalam kereta. Dia tentu akan membuat perangai kerana takut anda meninggalkannya. Jadi, beritahu dia lima minit sebelum keluar, ‘mama hendak keluar, kalau abang nak ikut, cepat pakai kasut’

Memang semua ini bukan jaminan untuk dia tidak lagi berdegil atau merungut, tetapi dengan kesabaran anda, dia sebenarnya secara perlahan akan belajar bahawa berdegil bukan cara terbaik untuk mendapatkan apa yang dia mahukan.

Sumber : Berita Minggu


RUNSING PERTUTURAN ANAK GAGAP

Kedengaran suara kanak-kanak yang bercakap secara berulang-ulang dan tersekat-sekat seperti gagap. Kelihatan ibunya dengan sabar mendengar sepatah demi sepatah perkataan yang keluar daripada mulut anak kecilnya. Habis sahaja budak tersebut bercakap barulah kedengaran ibunya bersuara. Kanak-kanak sebegitu diklasifikasikan menghadapi gangguan dalam kelancaran pertuturan atau gagap. Pertuturan tersekat, sekali gus mengeluarkan perkataan, bunyi atau suku kata yang berulang-ulang, malah kadang kala berlaku sebutan terhenti dan ayat yang ingin disampaikan tidak dapat dibina.

Kanak-kanak yang gagap turut mengalami pergerakan luar kawalan pada muka seperti mata berkedip-kedip dan gerakan pada otot pipi atau leher. Pergerakan ini berlaku kerana kanak-kanak itu cuba mengeluarkan sesuatu ayat tetapi terlalu sukar. Dia akan mencuba dengan sepenuh tenaga bagi memaksa perkataan itu keluar sehingga berasa penat. Justeru, mereka akan cuba mengelak keadaan-keadaan tertentu seperti memberi ucapan, bercakap melalui telefon serta persembahan di khalayak ramai. Lebih teruk lagi apabila diketawakan atau diejek, dibuli dan dicela kerana gangguan pertuturan tersebut. Ini memberi kesan psikologi seperti hilang keyakinan, sering mengasingkan diri dan enggan bergaul dengan kawan.

GAGAP SEMENTARA

Ramai juga beranggapan bahawa orang yang gagap turut menghadapi masalah kekuatan IQ (Intelectual Quotient) terutama dalam pembelajaran. Itu tidak benar kerana gagap adalah masalah pertuturan dan tidak ada kaitan dengan kecerdasan otak. Bagaimanapun, gagap boleh menjejaskan kecemerlangan dalam pekerjaan atau pembelajaran. Ini kerana ia berkait rapat dengan ketidakbolehan berkomunikasi dan menyampaikan buah fikiran sehingga gagal menyakinkan orang lain.
Tanda-tanda gagap biasa boleh dikesan pada masa kanak-kanak mula bercakap iaitu seawal usia setahun setengah hingga dua tahun. Pada waktu itu kanak-kanak baru belajar menyebut ayat yang pendek. Sekiranya kanak-kanak tersebut gagap ketika umur dua tahun dan menjadi normal menjelang usia lima tahun, ia dinamakan gagap sementara dan gagap itu akan hilang dengan sendiri. Tetapi jika selepas berusia lima tahun masih juga gagap, kemungkinan ia akan kekal dan perlu menjalani terapi profesional.
Punca sebenar gangguan pertuturan sehingga menyebabkan seseorang itu gagap masih tidak diketahui. Pakar sains berpendapat antara faktor yang berkaitan ialah genetik. Sekiranya salah seorang ibu bapa atau ahli keluarga kanak-kanak itu gagap maka anaknya akan gagap juga.

FAKTOR PENYEBAB GAGAP

Selain faktor genetik, faktor pertuturan dan bahasa seperti gagal mencari perkataan yang betul, menghadapi masalah mengeluarkan bunyi untuk bertutur dan bercakap cepat boleh menyumbang kepada masalah ini.

Begitu juga dengan persekitaran seperti di rumah, sekolah, kawan-kawan dan musuh. Sekiranya di rumah atau sekolah, kanak-kanak ini sentiasa dihalang daripada bercakap, masyarakat sekitar sering mengusik kerana kelemahan tersebut, maka bertambahlah masalah pertuturannya.

Personaliti seperti kerisauan, suka menyendiri atau sensitiviti kepada anggapan orang lain, tekanan masa dan masalah kesihatan juga boleh menyebabkan seseorang itu gagap.

Gagap berlaku empat kali lebih banyak pada kanak-kanak lelaki daripada perempuan.

RAWATAN

Untuk membantu mereka, ibu bapa, keluarga atau orang terdekat perlu membantu sebelum dirujuk kepada terapi profesional. Ibu bapa perlu memberi peluang kepada kanak-kanak gagap ini untuk menghabiskan sesuatu ayat. Jangan ganggu apabila mereka cuba bercakap.

Jangan betulkan percakapan mereka, begitu juga jangan sesekali menyuruh mereka mengulangi sebutan kerana ia akan bertambah salah.

Ibu bapa perlu bercakap lembut dan perlahan tetapi jelas dan bagi masa kanak-kanak itu untuk menjawab semula.

Banyakkan berkomunikasi bersama anak yang gagap ini terutama ketika beriadah, makan dan waktu terluang supaya tahap pertuturan mereka meningkat.

Kurangkan faktor tekanan di rumah yang boleh membuatkan kanak-kanak itu menjadi lebih gagap.

TIP TANGANI GAGAP

Relaks dan tidak terburu-buru untuk bertutur.
Bercakap secara perlahan.
Bercakap apa yang anda mahu cakap.
Jangan paksa mengeluarkan perkataan kerana ia akan membuat anda susah untuk bertutur.
Tidur dengan cukup.

Sumber: Pakar Kanak-Kanak Pusat Perubatan Selangor, Dr. Yasmin Mohd. Yusof & Utusan